ЎзА - Ғўзани тунда суғоришнинг афзаллиги нимада?\n06.07.2018 14:01 Чоп этиш версияси\nҒўзани тунда суғоришнинг афзаллиги нимада?\nСув тақчиллиги сезилаётган жорий йилда Сурхондарё вилояти фермерлари оби-ҳаётдан оқилона фойдаланиб, 78 минг 528 гектар майдонда парваришланаётган ғўзадан мўл ҳосил олишни мўлжалламоқда.\n“Ғўзада кафолатли ҳосил яратиш зарбдор ойлиги” доирасида белгилаб олинган чора-тадбирлар ёзги суғориш мавсумида сув ресурсларидан самарали фойдаланишда муҳим омил бўлаётир. Қишлоқ хўжалигида сувдан оқилона фойдаланиш, сув танқислигининг оқибатларини юмшатиш, ғўзада кафолатли ҳосил яратиш борасида қўшимча чора-тадбирларни амалга ошириш бўйича вилоят штаби ташкил этилган. Сувдан тежаб, оқилона фойдаланиш ва сув танқислигининг оқибатларини юмшатиш ҳамда ғўзада кафолатли ҳосил яратиш бўйича халқ депутатлари вилоят ва туман Кенгашлари депутатлари, жамоат ташкилотлари вакиллари, мутахассислар, тажрибали деҳқонлардан иборат жамоатчилик назорати гуруҳи фаолият юритмоқда.\n– Ёз чилласида ҳам экин майдонларини оби-тобида суғориш учун етарли миқдорда сув мавжуд, – дейди ҳудудларда сувдан оқилона фойдаланиш, сув танқислигининг оқибатларини юмшатиш, ғўзада кафолатли ҳосил яратиш борасида қўшимча чора-тадбирларни амалга ошириш бўйича тарғибот-ташвиқот ишларини олиб борувчи вилоят жамоатчилик назорати гуруҳи раҳбари А.Ортиқов. – Жойларда навбатлаб суғоришнинг аниқ жадвали асосида иш юритилаётгани, шарбат усулида тунги суғоришнинг йўлга қўйилгани оби-ҳаёт исрофгарчилигининг олдини олиш ва экиннинг бир текис ривожланишига хизмат қилаётир. Гуруҳ аъзолари ҳудудларда жамоатчилик назоратини ўрнатиб, фермерлар ва томорқа ер эгаларига сув ресурсларидан тежаб фойдаланиш, сув исрофгарчилигининг олдини олиш юзасидан самарали тарғибот ишлари олиб бормоқда.\nВилоятда 13 мингдан ортиқ тажрибали сувчининг ҳар бирига 5 гектардан ер майдони тақсимлаб берилган. Тунда экин майдонларининг кўллаб кетмаслиги учун сувчилардан тунги навбатчилик ташкил этилган.\nТермиз тумани фермерлари 2 минг 441 гектар майдонда ғўза парваришламоқда. Ниҳолларни озиқлантириб, чуқур юмшатиш, культивация, суспензия қилиш, шарбат усулида суғориш каби муҳим агротехник тадбирлар сифатли ташкил этилиб, сувдан тежаб фойдаланилмоқда.\nТумандаги “Сурхон Халқобод сардори” фермер хўжалигининг 56 гектар ери мавжуд. Унинг 17 гектарида “Термиз-17” навли ғўза парваришланмоқда. Ғалладан бўшаган 10 гектар майдонга экилган кўкат ва мош бир текис ундириб олинди. Ҳозиргача ғўза ниҳоллари икки марта озиқлантирилиб, уч марта культивация қилинди. Бир марта чуқур юмшатилди. Уч марта шарбат усулида суғорилди.\n– Ғўза нозик, парваришталаб ўсимлик, – дейди “Сурхон Халқобод сардори” фермер хўжалиги сувчиси А.Аллақулов. – Айниқса, ёз чилласида янада кўп парвариш талаб этади. Бу пайтда кўллатиб суғорилса ҳам, вақтида сув берилмаса ҳам ҳосил чўғи пасайиб кетади. 11 йилдан буён ғўза ниҳолларига сув тарайман. Тунги салқинда суғориш ҳосилни сақлаб қолишда катта аҳамиятга эга. Шунинг учун хўжалигимизда 5 нафар сувчи ғўзани навбат билан тунда суғормоқдамиз. Сув тақчиллиги сезилган бу йилги шароитда гектарига бир тоннадан маҳаллий ўғит ҳам берилмоқда. Бу экин майдонида намгарчиликни узоқ муддат сақлаб, оби-ҳаётни тежашга кўмаклашаётир. Айни пайтда бир туп ниҳолда ўртача 17 тадан кўсак, 24 тадан шона бор. Гектаридан 48 центнердан сифатли ҳосил йиғиб олмоқчимиз.\nСариосиё, Денов, Қумқўрғон, Жарқўрғон, Ангор каби туманларда ҳам “Ғўзада кафолатли ҳосил яратиш зарбдор ойлиги” доирасида белгилаб олинган вазифалар уюшқоқлик билан амалга оширилиб, сув ресурсларидан тежаб, оқилона фойдаланишга эътибор кучайтирилмоқда.\nЖонибек Қўзимуродов олган суратлар


XIII-XV асрларда Мавритания худуди Андалуз қироллиги, Арагон ва Кастилия давлатлари орасидаги ўзгарувчан чегара вазифасини бажариб, у ерда христиан ва мусулмон савдогарлар, қочоқлар ва кўчманчилар, ҳамда Иберия ярим оролига биринчи бўлиб келган циганлар ҳамжихатликда яшашган. Турли шакл ва ғояларнинг қоришмасидан пайдо бўлган ўзига хос маданият кейинчалик “Канте Джондо” номи билан машхур бўлган ва кристаллашиб борган. Андалусиянинг Херес-де-ла-Фронтера худудидан ташриф буюрган жамоанинг номи ҳам айнан шу маънода бўлиб La Banda Morisca – Мавритания оркестри деганидир.\nLa Banda Morisca – эхтиросли мусиқачилар жамоаси, уларнинг ҳаммаси ҳам турли мусиқий саргузаштларнинг ташкилотчилари ва иштирокчиларидир. Улар бугунги кунда “дунё мусиқаси” оламининг эътиборга лойиқ жамоалари қаторига кирган. Уларнинг мусиқий репертуари анъанавий шарқ ва ғарб мусиқаси, жанубдан Ўрта Ер денгизи таъсирида хосил бўлган меъросга оригинал ва ижодий ёндошув орқали шаклланган. Уларнинг иккита мусиқий альбоми мавжуд ва хозир учинчи альбом устида ижод қилишмоқда.\nУларнинг ижодий сафарлари АҚШ, Канада, Марокаш, Франция, Чехия ва Португалия шаҳарларида улкан мувофаққиятларга эришди. Эндиги гастроль концертлари Ўзбекистон, Қозоқстон, Ҳиндистон ва Польша давлатларига уюштирилмоқда.


Киев КХДРга ракета двигателларининг етказиб берилишида Москвани айблади\n16:10 / 16.08.2017\nУкраина давлат космик агентлиги раиси вазифасини бажарувчи Юрий Радченконинг маълум қилишича, Россия ракеталардан Украина двигателларини олиб, уларни КХДРга берган бўлиши мумкин, деб хабар қилмоқда «Укринформ».\n«Россия бугун 7 тадан 20 тага қадар бўлган «Циклон-2» ва «Циклон-3» ракеталарига эга, уларда айнан шу двигателлар (РД-250) бор. Ҳужжатлар ҳам бор», - деди у.\nУнинг сўзларига кўра, ушбу двигателлар аввал Украинада тайёрланган бўлиб, кейинчалик Россияга рус космик дастурига мувофиқ ракеталар таркибида етказиб берилган.\nРадченко бу двигателлар КХДРга айнан Россиядан келиб тушган бўлиши мумкинлигини истисно этмади.\n«Улар тайёр маҳсулотлар ҳисобидан бу двигателларни исталган давлатга етказиб бериши мумкин. Бу истисно этилмайди, айниқса, Россия ва Шимолий Кореянинг шериклик муносабатларини ҳисобга олсак», - дея таъкидлаб ўтди у.\nАввалроқ The New York Times газетаси КХДР қитъалараро баллистик ракеталарининг муваффақиятли синовлари кучли ракета двигатели туфайли рўй бергани, улар, афтидан, Украинанинг “Южмаш” заводидан олингани ҳақида хабар берганди. Нашр Стратегик тадқиқотлар халқаро институти экспертлари ҳисоботи маълумотларига таянган.\nКейинчалик Украина миллий хавфсизлик хизмати котиби Александр Турчинов мамлакат мудофаа ва авиафазовий мажмуалари Шимолий Кореяга қурол ва ҳарбий технологияларни етказиб бермагани ҳақида маълум қилди.\nАҚШ ҳам Украинадан КХДРга двигателлар етказиб берилгани ҳақидаги хабарга муносабат билдирди.\nРоссия Украина КХДР двигатель


O‘zLiDeP сайёр қабулида қувалик эҳтиёжманд оиланинг муаммоси ҳал этилди | O'zLiDeP\nO‘zLiDeP Қува туман Кенгаши томонидан туманнинг “Қува” маҳалла фуқаролар йиғини қошида ташкил этилган бошланғич партия ташкилотида депутатлар иштирокида фуқаролар билан сайёр қабул ташкил этилди.\nМаҳалла ҳудудида истиқомат қилувчи М.Қодирова икки йил аввал турмуш ўртоғи вафот этганлиги, икки нафар вояга етмаган фарзандини ёлғиз тарбиялаётганлиги, битта тикув машинаси бўлса, тикувчилик билан шуғулланиб, рўзғор камини бутлашга имкон яратилиши ҳақида депутатларга юзланди.\nОиланинг турмуш шароити маҳалла фуқаролар йиғини билан ўрганилиб, партиянинг депутатлик гуруҳи томонидан, албатта, ёрдам берилиши ваъда қилинди. Шу куниёқ барча зарурий ҳужжатлар тайёрланиб, туман аҳоли бандлигига кўмаклашиш марказига тақдим этилди. Орадан қисқа вақт ўтиб, янги, замонавий тикув машинаси фуқаронинг хонадонига депутатлар иштирокида элтиб берилди. Мурожаати тез фурсатда ижобий ечим топганидан беҳад қувонган аёл барча ташкилотчиларга ўз миннатдорлигини билдирди.\nЖойларда давом этаётган бу каби сайёр қабулларда кўплаб муаммолар ижобий ҳал этилмоқда. Депутатларнинг аҳоли билан юзма-юз учрашиб, мулоқот қилиши уларнинг ҳуқуқий маданиятини юксалтириш, ҳаётдан рози бўлиб яшашида муҳим омил бўлмоқда.\nХалқ депутатлари Қува туман Кенгашидаги\nO‘zLiDeP депутатлик гуруҳи ижрочи котиби.\nҚорақалпоғистон Республикасида қуйи бўғинлар сони 1000 та, аъзолар эса 50 мингтага етди


30 июлда Халқаро дўстлик куни нишонланмоқда\n15:09 / 30.07.2015\nБугун, 30 июлда Халқаро дўстлик куни (International Day of Friendship) – тақвимдаги энг ёш байрамлардан бири нишонланмоқда. Бу куннинг нишонланиши ҳақидаги қарор БМТ Бош ассамблеясининг 65-сессиясида 2011 йил 27 апрелда қабул қилинган.\nБМТ давлат тузилмаларига ҳамда халқаро ва минтақавий ташкилотларга бу кунни у ёки бу давлатнинг маданий анъаналарига мувофиқ равишда нишонлашни таклиф қилади. БМТ резолюциясида ушбу кунни турли халқлар орасидаги дўстликни мустаҳкамлашдаги ўрни алоҳида таъкидлаб ўтилган.\n“Халқлар, давлатлар, маданиятлар ва алоҳида шахслар ўртасидаги дўстлик тинчликни таъминлашдаги ҳаракатларга илҳомлантириши мумкин ва маданий турфаликни ҳурмат қиладиган жамиятлар орасида кўприклар ўрнатиш имкониятини беради”, дейилади ҳужжатда.\nБундан ташқари, ушбу куннинг асосий вазифаларидан бири ёшларни, шу жумладан, бўлғуси етакчиларни турли маданиятларни ҳурмат билан эъзозлашга қаратилган жамоатчилик фаолиятига жалб қилишдан иборат.\nАйни пайтда дунёнинг турли давлатларида дўстликни тарғиб қилиш билан боғлиқ турли тадбирлар ўтказилиб келинади.\nТурли даврларнинг буюк алломалари дўстлик ҳақида доно фикрларни билдирганлар:\nМарк Аврелий: “Қўл қўлга, оёқ оёққа ва юқориги жағ пастки жағга ёрдам берганидек, инсонлар ҳам бир-бирига ёрдам бериш учун яралганлар”.\nВольтер: “Бу дунёнинг барча иззат-икромлари битта яхши дўстга арзимайди”.\nМарк Твен: “Ҳақиқий дўст сен ноҳақ бўлганингда ёнингда бўлади. Сен ҳақ бўлганингда, сен билан ҳар ким бўлиши мумкин”.


Айрим педагогларнинг иш ҳақи оширилади | NORMA.UZ\nБолалар мусиқа ва санъат мактабларида қуйидаги ходимларнинг базавий тариф ставкалари 2019 йил 1 октябрдан оширилди (ЯТС бўйича, таҳр. изоҳи):\nўқитувчилар ва концертмейстерлар учун – 1,25 бараварга.\nРаҳбар ходимлар танлов якунларига қараб тайинланади. Уларнинг масофадан туриб малакасини ошириш тизими қамрови босқичма-босқич кенгайтирилади. Ўқитувчилар ва концертмейстерларга нисбатан малака талаблари ҳамда улар фаолиятини баҳолаш тизими, шунингдек таълимнинг мазмун ва сифатига қўйилган давлат талаблари такомиллаштирилади. Ўқув-тарбия жараёнига илғор хорижий тажриба жорий этилади, таълим сифатини баҳолашнинг замонавий тизими ишлаб чиқилади ва тасдиқланади, АКТлардан кенг фойдаланишни назарда тутган ҳолда ўқув режа ва дастурлар қайта кўриб чиқилади.\n2020 йил 1 январдан «Баркамол авлод» болалар мактабларининг директор ва директор ўринбосарларининг базавий тариф ставкалари 1,55 бараварга, тўгарак раҳбарлари учун 1,5 бараварга оширилади. Инструктор-услубчилар ва услубчиларга кўпроқ тўланади, чунки уларнинг базавий тариф ставкалари тўгарак раҳбарлари базавий тариф ставкаларига тенглаштирилади.


7.1 – 8 параграфлар. | Самарқанд – Ер юзининг сайқалидир…\nМуаллиф admin Nis 14, 2017\n7.1 “Экзаменатор“лигим ҳақида икки оғиз сўз.\nБу ерда “экзаменаторлик“ (имтиҳон олувчилик(қабул этувчилик))нинг, айниқса совет олий мактабларига кириш имтиҳонларини қабул қилувчиликнинг ҳаёт(жамият)даги ўрнини ва унинг аҳамиятини яхшироқ тушунтирмоқ учун аввал совет даври ўқиш системасини, айниқса, олий мактаблардаги ўқиш-ўқитиш системасини, олий ўқув юртларига ўқувчилар қабул этиш системасини англатмоқ лозим бўлади. Чунки бу бир томондан бизнинг келажак авлодга қизиқарли ҳикоя бўлса, бошқа тарафдан бу жуда муҳим ибрат бўларлик ижтимоий ҳолат, ижтимоий муаммо ҳамдир. Бу муаммо ҳам келажакда Ўзбекистонда тўла-тўкис, узил-кесил ижобий, дунё стандартдлари даражасида ҳал етилмоғи керак. Бунда ижтимоий муаммони тўғри ҳал этиш, Ўзбекистонда вужудга келадиган янги жамият ва давлатнинг бажариши, амалга ошириши зарур бўлган муҳим масалалардан биридир.\n“Экзамен“ сўзи бу русча сўз бўлиб, ўзбекчада имтиҳон-синов, деганидир, албатта. Экзаменатор эса, имтиҳон олувчи, имтиҳон қабул қилувчи киши-шахс маъносини беради. “Экаменатор“ сўзининг тўла ўзбекча маъноси, имтиҳон қабул қилувчи-қиладиган ўқитувчидир. Бизда, Ўзбекистонда олий мактабнинг ўқитувчиларини “домла“, деб аташ урф бўлган. Шунинг учун “экзаменатор“- бу имтиҳон қабул қилувчи домладир.\nБизнинг замонимизда ўзбекча сўзлашганда русча сўзларни аралаштириб ишлатиш камчилик эмас, балки сўзлашувнинг “кўрки“ ҳисобланарди. Шунинг учун кишилар орасида ҳеч ким “имтиҳон олувчи домла“, иборасини ишлатмасдилар. Унинг ўрнида бемалол “экзаменатор“ сўзини ишлатиб ўзбекча сўзлашаверардилар. Ундан ташқари бу сўз эл ичида жуда машҳур бўлиб, унинг маъносини билган ҳам, билмаган ҳам “экзамен“ ва “экзаменатор“ сўзларини жуда улуғлаб, ўзбекчада жуда жойига қўйиб қўллардилар. Шунинг учун мен ҳам ўз замонимдагидай бу сўзнинг “ширасини“ бузмаслик учун “экзамен“ ва “экзаменатор“ шаклида қўлладим.\nШундай қилиб, энди совет мактаб системаси, айниқса олий мактаб системаси ҳақида бироз тушунтириш берайлик.\nСовет замонида илм олиш, бирор соҳада мутахассис бўлиш асосан икки босқичда амалга ошириларди. Ўрта мактаб биринчи босқич бўлиб, бунда болалар 7-ёшдан, 17-ёшгача ўқишардилар. Ўрта мактабни битирганлиги ҳақида гувоҳномаси бор ҳар бир совет ёшлари мамлакатнинг олий ўқув юртларида ўқишни давом эттиришлари мумкин эди. Аммо улар бунинг учун, яъни олий мактаблар ўқувчилари ҳисобланмоқлари учун махсус кириш имтиҳонлари (экзаменлари) топширмоқлари зарур эди. Бу кириш имтиҳонлари мутхассисликлар турларига мос равишда ҳукумат томонидан белгиланарди. Имтиҳонлар, қайси мутахассисликка киришда қанақа предметлардан бўлишлиги ҳам тўла ҳукумат ихтиёрида эди. Олий мактаблар, яъни университетлар, институтлар у ёки бу мутахассислик бўйича қанча ўқувчи қабул қилиши ҳам ҳукумат томонидан аниқ белгилаб қўйилган бўларди. Ҳеч бир университет ёки бирор институт ҳукумат белгилаган миқдордан ортиқча битта ҳам ўқувчи қабул қила олмасдилар. Шунинг учун бу системада кўрсатилган чекловлардан келиб чиқадиган бир қатор муаммолар бор эди. Улар барчаси ўрта мактабни битирган ўқувчининг олий мактабга киришини мураккаблаштирувчи қусурлар эди. Масалан, юқорида саналган ҳукумат томонидан белгиланадиган қоидаларнинг ўзи ҳам ёшларнинг олий мактабда ўқишни давом эттириш йўлида бир қатор тўсиқларни келтириб чиқарарди. Булардан ташқари олий мактаб ўқувчиси ҳисобланган ёш киши, бунга эриша олмаган тенгдошига нисбатан анчагина имтиёзларга эга бўлиб қоларди. Масалан, ўғил болалар олий мактаб ўқувчиси бўлиш даражасига эришса, улар совет армияси сафида хизмат қилишдан озод этиларди. Чунки армияда хизмат қилиш бир томондан икки йил вақтни бекорга йўқотиш бўлса, бошқа томондан совет армиясида хизмат ўтайдиган ёш йигит, хизмат жараёнида ногирон бўлиб қолиши, ҳатто жонидан жудо бўлиши ҳеч гап эмас эди. Ундан ташқари Олий мактабни битирган ҳар бир ёш, иш ери билан таъминланиб, бошқа қатор имкониятларга эга бўлиши ҳам аниқ эди. Қизлар эса, айниқса биз томонларда энг аввал қишлоқдаги колхозчилик азобидан-колхоздаги жаҳаннам азобидан қутуларди ва булар учун ҳам ўқишни битиргандан сўнг иш таъминоти аниқ бўлиб, бирмунча маданийроқ яшаш имкони вужудга келарди. Буларнинг ҳаммаси ёшлар ўртасида олий мактабда ўқишга алоҳида қизиқиш уйғотарди. Шунинг учун улар қўлларида бўлган ва бўлмаган имконлари билан студент- бирон олий мактабнинг талабаси бўлишга интилардилар, албатта.\nОқибатда, яъни ёшларнинг ўрта мактабдан сўнг олий мактабда ўқишларини давом эттириш йўлидаги турли хил табиий ва нотабиий тўсиқларни тўғри йўл билан енгиш ўта мураккаблигидан уни ноқонуний йўллар билан айланиб ўтиш усули ривожланди. Бу усул совет ўқиш системасида хунук бир ижтимоий бузуқликни келтириб чиқарганди. Бунинг натижаси ўлароқ, совет олий мактабларига ўқувчилар қабул қилишда катта ўғирлик, порахўрлик каби хасталик майдонга келиб, у совет даврида ниҳоятда авж олди.\nСовет системасидаги бутун қусур, ўғирлик, порахўрлик олий мактабга кириш имтиҳонларини ташкил этиш ва имтиҳонларни “мувафақиятли“ топширганлар ичидан янги студентлар танлаш жараёнида яққол кўзга ташланадиган бўлди.\nМасалан, олий мактабга кириш имтиҳонларида ёшларнинг предметлар бўйича билим баҳоларини нотўғри анқлаш, билими паст ўқувчига юқори баҳо қўйиш каби ноҳақликлар мислсиз авж олди. Нима учун бундай бўларди? Чунки у ерда ўртада пул ўйнарди. Олий мактабга кириш имтиҳони топшираётган боланинг ота-оналари боласининг имтиҳон баҳосини кўтаришни имтиҳон олувчи (бояги “экзаменатор“) билан маълум миқдордаги порага (пулга) келишган бўларди. Ана энди, имтиҳон вақтида маълум миқдорда пул олган ўқитувчи имтиҳон топшираётган боланинг баҳосини унинг билимига қараб эмас, унинг отасидан олинадиган ёки олинган пулнинг миқдорига қараб аниқларди. Қусур, ноҳақлик илк дафа ана шу ерда, содир бўларди. Шунақа бўлиб, биринчи навбатда имтиҳонлар даврида баҳолар нотўғри қўйилиб, ноҳақлик бўлган бўлса, иккинчиси, ундан ҳам баттароғи, уларни имтиҳонлардан топширилганидан сўнгра студентликка қабул қилиш комиссиясида, яъни мандат комиссиясида содир бўларди. Чунки имтиҳонлардан ўтганлар институтга қабул қилиниши мумкин бўлган ҳукумат нормативидан кўп бўларди-да, уларни энди бу комиссия “саралаши“ керак бўларди. Демак, кимдир ёки кимлардир, мандат комиссиясида институтга қабул қилинмасдилар. Мана буниси жуда ачинарли бўларди. Чунки энг сўнгги маррада “йиқилиш“ жуда аламли бўлади-да, ахир. Баҳоларга фақат меҳнат эмас, бир қанча пул ҳам сарф бўлган-ку, ахир. Бу жараёнда, яъни мандат комиссияси ишлаш жараёнида ҳам пул, пора жуда фаол ишларди. Қисқаси, бу жараён, яъни мандат жараёни бошдан-оёқ буюк бир қимор, қимор ўйини эди.\nСовет ўрта мактабини битирган ёш ўғил-қизнинг олий мактабга кириб студент бўлиш жараёнида уларнинг ота-оналари роли алоҳида аҳамиятга эга эди. Қизиғи, балки ачинарли жойи шунда эдики, бу ота-оналар болаларининг ўрта мактабда қандай ўқишлари билан деярли қизиқмасдилар-да, улар ўрта мактабни бир амаллаб битирганларидан кейин бутун имкон ва кучларини, тўғриси бисотидаги моддий бор-бурдини ишга солиб, болаларини олий мактабга ўқишга жойлаштиришга киришардилар. Буни бир томондан тушиниш ҳам мумкин эди. Чунки ҳеч бир ота-она ўғлининг совет армиясида хизмат қилишини ёки қизининг колхозчи бўлиб қолишини исташмасди-да, ахир. Юқорида таъкидлаганимиз сингари боланинг Олий мактабга ўқишга кириши эса, унинг совет армиясида хизмат қилиш ва колхозчи бўлиш каби азоблардан қутулиш йўлларидан бири, балки ягонаси эди. Лекин бу ота-оналар болаларни бироз ўрта мактабда ўқитиб, билимини ҳам кўтариш лозимлиги ҳақида ҳеч ўйлашмасдилар. Аммо бу ерда ҳам бир қатор муаммо ва қусурлар мавжуд эди, албатта. Чунки ўрта мактабда болаларни дурус- роқ ўқитиш масалалари ҳам ўзига яраша проблемали эди. Масалан, Ўзбекистонда пахта парвариши ва терим-йиғими исмли миллиатни тиз чўктирган бир бало-дард бўларди. Ўқувчи болалар ўқув йилининг яримини ана ўша пахта “парвариши”да ишлашга кетказарди-да, болаларнинг мактабда ўқиши, билим-илм олиши масаласи эса, давлат тарафидан иккинчи даражали масалага айлантириб қўйилганди. Аҳвол шунга келиб етгандики, мактаблар болаларни ўқитмасдан, уларга билим ўргатмасдан, уларни синфдан – синфга кўчириш ва ниҳоят улар ўрта мактабни битирди ҳисоблаш давлат томонидан рағбатлантириладиган бўлганди. Ота-оналар эса, бунга кўникиб қолишгандилар. Шунинг учун улар болаларини ўрта мактабда ўқитиб билимли қилишга ҳаракат ҳам қилмасдилар ва болалар мактабда қандайдир билим олиши мумкин, деб ҳисобламасдилар, унга мутлақо ишонч ҳам йўқ эди. Ота-оналар бир умр болаларини олий мактабга киритишга лойиқ пул топиш-йиғиш билан овора эдилар, бечоралар.\nХуллас, юқорида сўзланганлардан бирор нарса тушунган бўлсанглар, у шуни англатадики, Совет олий мактабларида ўқиши лозим бўлган студентларнинг аксарияти мутлақо билимсиз кишилар бўларди. Шунинг учун уларнинг олий мактабда ўқиши давомида ҳам порахўрлик, пул билан баҳо олиш жараёни тўхтамасди. Бу ерда ҳам ноинсоф ўқитувчилар истаган бемазаликларни, ярамасликларни қилишардилар. Чунки совет олий таълим мактабларида бунга имконият-муҳит мавжуд эди.\nОқибатда, совет олий мактаблари, юқори савияли мутахассислар етиштирадиган муасса са, юқори таълим учоғи бўлиш ўрнига, кишиларга ҳар беш йилда бир марта диплом ёзиб бериш идорасига айланиб қолганди, десам тўғри бўлар, деб ўйлайман.\nАна энди менинг “экзаменатор“лик фаолиятимга қайтайлик. Юқоридагилар тушунарли бўлса, “экзаменатор“лигим ҳақидаги ҳикоялар ҳам бирмунча тушунарли бўлар, деб ўйлайман.\nЗамон 1964 йилларга келганида, маслан, Самарқанд кооператив институти(Бу институтни бошқача савдо институти деб ҳам аташардилар) анча “обрўйли“ институтлар қаторида ҳисобланарди. Чунки бу замонга келиб, айниқса совет савдо системасида ўғирлик жуда ривожланганди. Савдо системасида ишловчилар ўз маошларидан ташқари анчагина катта чап даромат қилиш имконларига эга эдилар. Агар уларнинг маълумотлари олий бўлса, савдода бошқарув органларини эгаллаб, чап даромадларини янада ошириш имконларига эга бўлардилар. Институтга “обрў“ ана шундан келаётганди. Қаранг, ўғирлик катта бўлган жой обрўли бўлармиш. Шунинг учун ўша даврларга келиб, бу институтга кириб ўқишни истовчилар сони анча кўпайганди. Демак, бу ерда экзамен даврида ҳам, мандат даврида ҳам “саралаш“ масаласи дуруст бўлади, яъни пора масалалари жойида бўлади. Аммо мен эса, мана биринчи йил бу компанияга кирмоқдаман. Менда бу соҳада, олий мактабга кирувчилардан имтиҳон олиш ишида мутлақо тажриба йўқ эди.\nБу институтда август ойида кундуз ўқийдиганлар учун, сентябрда эса, сиртдан ўқийдиганлар учун кириш имтиҳонлари бўлар экан. Мен ҳар икки мавсумда ҳам экзаменатор бўлиб қатнашадиган бўлдим. Кундузгилар даврида ҳақиқатан тажрбасизлигим жуда билинди. Сиртқиларда ҳам унча “уста“ бўлолганим йўқ эди. Ундан ташқари мен ҳали софлик рамкасидан чиқишни жуда пасткашлик, деб билардим. Аммо яшашимиз, оиламнинг яшаш шароити жуда ночор эди. Ёрдамга, маошимдан ортиқча бирор ёрдамчи маблағга ниҳоятда муҳтож эдик.\nҚисқаси, кундузги бўлимда имтиҳон комиссиясида ишлаб Очилбой Шарифов исмли бир қариндошимнинг ўқишга киришига ёрдам беришга уриниб кўрдим, холос. Уни ҳам тажрабасизлик қилиб, баҳоларини паст қилиб қўйган эканман, у мандатдан ўтмади. Менда мандатга таъсир қила олиш имконият қаерда дейсиз. Ҳайрият, кундузги бўлим учун топширган имтиҳон баҳолари билан уни сиртқи бўлимга қабул қилишдилар. Шуни айтиб қўймоғим керакки, бу Очилбой қариндошдан ҳеч манфаатдор бўлмадим. Аммо ёлғон бўлмасин, Очилбойнинг Хушвақт исмли акаси менга “домла болаларингиз учун бозорлик қиларсиз“, деб 75 (етмиш беш) сўм пул берганди. Аммо кишиларнинг қариндошлари ўша замонларда ҳам унча-мунча харажатлар билан домлалар уйига келишарди. Менинг қариндошларим шундай кириб келаверишарди. Демак, бошқа қариндошларга кўра Хушвақт ака мард чиққанди.\nСиртқи бўлимда имтиҳонлар олиш даврида, куздаги имтиҳонлар замонига келиб менга имтиҳонда ёрдам беришимни сўраб келувчилар сони бироз кўпайди. Бу даврда бўлган бир энг қизиқ ҳолни сўзлаб ўтиш лозимдир, деб ўйлайман. Масалан, Самарқандлик, шаҳар магазинларидан бирида ишловчи бир киши менга келиб, “ўн кишининг ўқишга киришига ёрдам беринг, ҳар қайсидан уч юз сўмдан, уч минг сўм олиб бераман“- деди. Бу пул ўша замон учун, айниқса ойига 45 сўм маош олувчи мен учун ниҳоятда катта пул, ниҳоятда катта бойлик эди, яъни бу пул(юз сўм) менинг уч йиллик маошим, дегани эди. Мен ўшанда у кишининг таклифидан қўрқиб кетганман. Сиз совет олий мактабларидаги кейинги порахўрликларни, уларнинг ўлчамини унча-мунча билиб, кўрдингиз. Мен илк “экзаменаторлик“ қилган замонда эса, бир одамни ўқишга жойлаш учун уч юз сўм таклиф қилинаяпти. Уни ҳам мен қўрқиб, дарҳол рад қилгандим. Яна қизиқ жойи шундаки, ўша ўн киши бошқалар ёрдами билан ўқишга ўтиб кетишдилар. Менимча “ҳақ“ бошқача бўлмаган бўлса керак. Уларнинг ишлари ўша уч юз билан битган бўлиши керак. Билмадим, яна ҳам у ёғи Аллоҳга маълум. Мен эса, ўша менга таклиф билан келган кишининг фақат ўзига ёрдам бера олдим, ҳар ҳолда. Биласизми, у менга қанақа “пора“ берди? У уч юз сўм пул эмас, бошқа нарсалар, магазинда ишловчи учун бир чақага арзимас нарсалар берди. Бизнинг уйимизда тўшанчининг ҳам тайини йўқ эди. Шунинг учун 1,5-2,5 метр ўлчамда полга тўшайдиган шалча, аммо янги эди, ўн кило ёғ олиб келиб берганди. Бу нарсаларни пулга чақсак, ўша замон нархида икки юз сўм ҳам бўлмасди. Лекин бизнинг рўзғоримизга зарур нарсалар эди. Унинг номи пора эди, албатта. Аллоҳга шукр, сабрнинг таги шириндир. Сабр қилдим, сўнг ишларим анча дуруст юришиб кетди. Олий мактабда ўттиз йилдан кўпроқ вақт ишладим. Аллоҳга шукр, ҳеч бир замон инсоф чегарасидан чиқмадим, десам мақтанган бўлмайман. Кишиларга нисбатан, ҳамкасбларимга нисбатан, демоқчиман, албатта. Бошқа бир жойда ҳам сўзладим. Мен совет замонида яшадим, совет кишилари ёнида ишладим. Улардан ўта фарқли яшашим қийин эди, ҳатто мумкин ҳам эмасди. Шунга қарамасдан имкони қадар инсоф чегарасини сақлашга ҳаракат қилдим. Хатоларим учун Аллоҳ Ўзи ислоҳ этсин мени. Ҳеч кимсага мендан жабр келишига йўл қўймасликка уриндим. Бутун умр одамлар орасида ҳақиқат ўрнатиш, уларнинг соф ҳаёт кечириш йўлларини топишга саъй-ҳаракат қилдим. Менинг ҳаракатларим ҳар доим ҳам кўзда тутилган натижаларни бермади. Бунинг учун зарур шароитлар ҳам бўлмади, албатта. У замонда, совет замонида мен каби бир-икки кишининг саъй – ҳаракати бирор кўзга ташланарли натижа бериши мумкин эмасди. Аммо бизнинг борлигимиз баъзилар ўйлагандай советлар тузими жуда тинч, барқарор ва сокин эмаслигидан даракчи эди.\nШундай қилиб, ўша 1964-1965 ўқув йили кириш имтиҳонлари қабули давридан бошлаб совет олий мактабида тўла қонли ишчи бўлиб қолдим, десам бўлар. Бундан кейин ҳам менинг ҳаётимда критик ҳолатлар такрорланди. Аммо олий мактабларда ишлашим давом этиб турди.\n7.2 Совет олий мактабида тўлақонли ўқитувчи бўлиб қолшим ҳақида.\nСамарқандда кооператив институтида 1965 йили ўтказилган имтиҳон компанияси мен учун деярли яхши бўлди. Бироқ ярим ставка лоборантлик вазифасида давомли ишлашим мумкин эмасди. Шу сабаб давомли иш ставкамни ўзгартириш борасида ҳам ҳаракатда бўлдим. Оқибат, Самарқанд қишлоқ хўжалиги институти қашида Тошкентдаги институтларнинг бирининг (Тошкент қишлоқ хўжалигини ирригатсиялаш ва механизатсиялаш инженерлари институти-ТҚХИМИнинг) ўқув-консултатсия бўлими очилганидан хабардор бўлдим. У бўлимнинг бошлиғи Абдулло Саттаров исмли бириси эди. А.Саттаров мутахассислиги бўйича агроном эди. Мен А.Саттаров билан танишдим ва у бўлимда математикадан соатбой дарс олдим. Янги ўқув йили (1965-66 ўқув йили) учун, яъни 1965 йили ёзида эса, бу ерда бир қатор вилоятлар учун ТҚХИМИ – га кирувчилар учун кириш имтиҳонлари ташкил этиладиган бўлди. “Экзаменатор“лар асосан Тошкент дан келишди ва Самарқанддан ҳам бир-икки кишини уларга қўшиш мумкин бўлди. Шундай қилиб, мен математика бўйича имтиҳон олувчилардан бири бўлдим. Бу менинг кириш имтиҳонлари қабул соҳасида иккинчи йил ишлашим бўлди. Бу сафар асосан болаларимнинг тоғалари, хонимимнинг акаси Ғайратнинг ўша йили ўқишга киришига ёрдам қилдим. Мен учун бу соҳада ўша йилнинг энг катта иши ҳам шу бўлганди. Чунки бу ишни хатосиз бажаргандим.\nШу йили сентябр ёки ноябрида (аниқ вақтини унутдим) Институт Самарқанддаги ўқув – консултатсия бўлимида доимий ишлаш учун конкурс асосида математикадан ўқитувчи танлайдиган бўлди. Мен ўша конкурсга ҳужжатлар топширдим. Қизиғи шундаки, конкурсда номзод кишилар ўзлари эмас, фақат уларнинг ҳужжатлари қатнашарди. Совет олий ўқув юртларида шунақа ўқитувчи танлов усули бор эди. Менинг бу ҳаракатим бўлим бошлиғи А.Саттаров билан келишиб қилинганди. Аммо масалани фақат бўлим бошлиғи фикри билан ҳал этиб бўлмасди. Ўқитувчи танлашни Тошкентда Институт марказидаги математика кафедраси бажарарди. Шу сабаб мен Институт кафедра мудири суҳбатида ҳам бўлишим зарур эди. Кафедра мудири эса, Ўзбекистонда машҳур олим Тошмуҳаммад Қори Ниёзий, деган бир киши эди. Бу одам Сталин қатағони давридан омон қолиб, яшаётган, эски саводи яхши чиққан бир киши эди. У замонлар биз унинг фақат машҳурлигини билардик. Чунки Қори Ниёзий номи республикада машҳур эди. Аммо машҳурлик нималар билан белгиланишини ҳам яхши билмасдик. Иш қилиб, бу киши Ўзбекистонда номи улуғ бир одам эди.\nЭнди менинг олдимда ўша замон Ўзбекистонининг энг машҳур математик олими, энг машҳур кишиси билан учрашиш ва суҳбатда бўлиш каби масъулиятли бир иш турарди. Ҳақиқатан, ўша замонлар ўзбек тилида математикадан биргина Қори Ниёзийнинг китоблари нашр қилинган эди. Аммо негадир бизнинг университетдаги устозларимиз унинг китобларини ўқиш учун бизга тавсия қилишмасдилар.\nХуллас, Қори Ниёзий домланинг олдига у билан учрашувга борадиган бўлдим. Аммо бу машҳур учрашувга қайси вақтда Тошкентга боргандим хотирамдан кўтарилди. Бироқ учрашув таассуротлари жуда яхши хотирамдадир.\nУчрашув тайинланган кун эрталаб соати 11-ларда мен Қори Ниёзий домланинг олдига кирдим. Кобинет анча катта эди. Кобинетнинг турида жуссаси кичикгина бир одам ўтирарди. Тўғрисини айтсам менинг тасаввуримда у одамнинг танаси ҳам буюк бўлиши керак эди. Одатда шундай бўлади, номи жуда машҳур бўлиб кетган одамлар уларни ҳеч учратмаган киши тасаввурида ҳамма тарафдан улкан туюлади. Менда Қори Ниёзий домла ҳақида ҳам шунақа тасаввур бор эди. Аммо амалда эса тескариси чиқди.\nХуллас, Қори ниёзий мен билан кўп узоқ сўзлашмади. У фақат бироз менинг ҳаётим ва қандай дарсликлардан фойдаланишим ҳақида сўради. Мен унга “Сизнинг китобларингиз мен қўлланадиган асосий дарсликлар ҳисобланади“, дедим. Менинг бу жавобим, дипломатия эди, албатта. Чунки мен у кишининг китобидан фойдаланмасдим. Бизнинг устозларимиз бизга бошқа китоблардан дарс беришганди, ахир. Ҳақиқатда ҳам Қори Ниёзий китоблари ўзбек тилида бўлса-да русча китобларга нисбатан анча бўш ёзилганди. Лекин бу ерда менинг ишга олинишим масаласи турарди. Аллоҳ Каримдир, деб бироз ёлғон сўзладим. Балки ҳаётимда биринчи ва охирги хушомадим (агар ўша ҳолатни хушомад ҳисобласак) бўлган бўлса керак. Аммо Қори Ниёзийлар каби кишига шунақа ҳурмат кўрсатиш, унчалар хушомадга ҳам кирмас, деб ўйлайман. Хулоса шу бўлдики, Қори Ниёзий домла менинг ишга қабул қилинишимга рози бўлдилар. У кишининг розилиги, математика кафедрасига ишга қабул қилиш ҳақида буйруқ чиқиши билан тенг кучли экан. Шундай қилиб, мен, ТҚХИМИ математика кафедрасининг Самарқандда ишловчи “Катта ўқитувчиси” бўлиб қолдим. Совет олий мактабларида, профессор, дотсент, Катта ўқитувчи, ўқитувчи ва лаборант деб аталадиган иш унвонлари бўларди ва уларнинг ойлик маошлари ҳам шу тартибда юқоридан пастга қараб камайиб келадиган қилиб белгилаб қўйилганди. Мен эса, Оллоҳу таолонинг қудрати билан совет олий мактабида учинчи даражали маош оладиган ўқитувчи бўлиб қолдим. Мазкур вазифада мен то 1972 август ойига қадар ишладим.\nҚорий Ниёзий домланинг менинг тасаввуримдаги шакли ва аслида эса бошқача бўлиб чиқиши, инсонлар орасида тез-тез учраб турадиган бир психологик ҳол бўлганлигидан, шу ерда ўша психологик ҳолатга оид бошқа бир мисолни ҳам айтиб ўтишни лозим кўрдим. Биринчиси, шу Қ.Ниёзий домла билан бўлган ҳол. Яъни домла ҳақида жуда кўп ёзилгани, унинг номи машҳур бўлиб кетгани оқибатида, унинг ҳақида киши тасаввурида ҳар тарафлама фақат буюклик шакланишидир. Бу киши психикасига оиддир. Иккинчи мисол, ўқувчига ҳам бироз ибратлироқ бўлар, деб ўйлайман.\nБу воқеа, мен математика фанлари олимлигига кандидатлик дессертатсиямни ёзиб тугатганимдан сўнг бўлаганди. Советларда дессертатсия ҳимоя қилиш тартиб қоидасига кўра иккита олим (бири албатта фан доктори бўлиши шарт) ҳимояга қўйилаётган дессертатсияни ўқиши ва унга ижобий таҳриз (ижобий баҳо бериши) ёзиши керак бўларди. Дессертатсия ҳимоя қилмоқ истаган изланувчилар, фан докторини мамлакатнинг марказий шаҳарларидан танлашга ҳаракат этардилар. Унинг ҳам Москва бўлишига кўп аҳамият бериларди. Чунки бунга жиддий сабаб ҳам бор эди-да. Ҳимоя этилган дессертатсиялар Москвага жўнати либ, у ерда қайта кўриб чиқилар ва ўша ерда тасдиқланарди. Бунда эса, Москавалик олимнинг имзоси жуда катта рол ўйнарди. Шу сабабга кўра менинг дессертатсиямга ҳам ўшандай олим Москвадан танланганди. Унинг исми шарфи Игор Анатолиевич Кийко эди. Жуда ёхши йигит эди. Ёши жиҳатидан мендан кичик эди. Аммо фан доктори бўлганига анча замон бўлганди. И.А.Кийко бундан олдин ҳам Ўзбекистонлик бўлажак фан номзодларига оппонентлик қилганди. Шу сабаб билан Тошкентга келганди. Одатда Москвалик Тошкентга келса уни Самарқандга томошага олиб боришарди лар. И.А.Кийко ҳам худди шунақа йўл билан бир неча марта Самарқандга келганди. Унинг энг сўнгги дафа Самарқанд саёҳатида мен йўлдошлик (гидлик) қилгандим.\nҚисқаси, мен оппонентим И.А.Кийко олдига Москавага боришим ва унга шахсан ўзим дессертасиямни кўрсатишим керак, деган қарор қилинди. Шунинг учун мен Москвага борадиган бўлдим. Ўша замонлар истаган вақт учоққа билет олиб учиб кетавериш деярли мумкин эмасди. Совет даврида ҳамма жойда навбат бўларди. Нимани истасанг ўша йўқ бўларди. Худди шунингдек Москвага учоқда учиш ҳам шулар жумласидан эди.\nШундай қилиб, мен Москвага учишим лозим бўлган вақтга билет тополмадим. Шундан сўнг таниш-билиш хизматидан, яъни совет даврининг энг авж олган усулидан биридан фойдаланиш-га мажбур бўлдим. Ана шунақа, ўша замонларда бир жойга бориш учун билет олиш каби ҳолларда ҳам амалдор(совет замони амалдори) таниш-билишлар ёрдамига мажбур эдик. Аллоҳга шукр, совет ҳокимият доиралари амалларида ишлашадиган ўзимга яраша менинг ҳам жўраларим, дўстларим бор эди. Шуларнинг бирига, яъни Анвар Қодирович Мирзаев деганига ёрдам сўраб мурожаат қилдим. У менга ёрдам бериб, “Сиз Москавага бир киши билан бирга кетасиз, унга Облисполкомдан (Вилоят ижроия комитетти) Б. Султонов билет олиб беради. Унга сизни ҳам қўшишларини сўрадим“, деди. Бу Султонов, деганлари облисполкомда масъул секретар ҳисобланарди. Ўша замон ҳокимият структурасига кўра бу мансаб жуда аҳамиятли ҳисобланарди. Ундан ташқари у замонлар Самарқанд Вилоят Ижроия комитети Раиси Синдор Ҳамроқулов исмли бир киши бўлиб, у Ўзбекистон хўжайини Шараф Рашидовнинг жияни ҳисобланарди. Б.Султонов эса, унинг танлаган кишиси, унинг қўлида ишлайдиган одам эди. Шунинг учун у Самарқандда нима истаса, Ҳанроқулов “жаноблари” истагандек ҳисобланарди.\nСовет замонинг ўзига хослиги яна шунда ҳам эдики, ҳукумат одамлари(амалдорлари) истаган нарсалар ҳар доим муҳайё эди.\nШундай қилиб, мен ҳам бир кунда билетли бўлдим ва эртаси куниёқ Москвага жўнашим – учишим мумкин бўлиб қолди.\nБ.Султанов менга қўшадиган кишининг исми шарфини унутдим. Қизиғи шуки, мен уни ҳукуматда ишлайдиган бир амалдор, деб қабул этдим, албатта. У замонлар ҳукуматда ишлайдиганлар ҳам биз оддийлар тасаввурида ҳамма тарафлама улкан бўлиши керак эди-да. Шу сабаб мен билан Москавага жўнайдиган “ҳукумат“ одамини ҳам шунақа гавдаси ҳам, мансаби ҳам улкан, деб тасаввур этдим. Ҳозирлар бироз хотирамдан кўтарилди, у Москвага боришда менга йўлдош бўладиган киши билан биринчи марта қачон учирашдим? Жўнаётганимиздами ёки бироз ундан илгарими? Аслида бунинг унча аҳамияти ҳам йўқ. Иш қилиб, учоққа бирга чиқдик. Ҳақиқатдан унинг гавдаси менинг тасаввуримга мос эди. Ҳар ҳолда бу йўлдошим мендан гавдалироқ эди. Икковимиз бир ерда турсак у мендан узун ва гўштдор кўринарди. Аммо унинг ҳукуматдаги амали, мансаби менга маълум эмасди. У киши қаерда ва қандай амалда ишлайди билмасдим.\nХуллас, биз иккимиз Москвага жўнадик. Бояги Б.Султанов менга икки-учта саватчалар ҳам берган эди. Улар Султановнинг Москвалик дўстларига аталган совғалари эди. У совғаларни ҳали Москвада эгаларига тарқатишим керак. Демак, Облисполком ходими ёрдамида олинган билет менга унча ҳам ҳақсиз бўлгани йўқ эди.\nМосквага эрталаб соати 05-ми, 06-да қўндик. Шеригим борадиган, Москвада яшайдиган жой аниқ эди. Аммо меники эса, менинг қаерда яшашим аниқ эмас эди. Буни Аллоҳ биларди, қаерда қандай яшашим … Шеригим Москвадаги “Россия“ меҳмон хонасига бориши керак эди. Унга у ерда жой олиб қўйишганди. Ҳа-да “ҳукумат“ одамига ҳамма нарса жойида бўлмоғи керак, ахир. Шунинг учун аэропортдан шерик билан бирга “Росисия“-га келдик. У “ҳукумат“ одами ўз ерига кетди, ҳеч бўлмаса “менинг олдимга келинг“, деган манзират ҳам қилмади. Мен Б.Султановнинг саватчалари билан меҳмонхонанинг фоесида қолавердим. У ерда ўтириб, Султановни роса сўкдим. Чунки унинг юклари энди менга ҳалақит брадиган бўлди. Уларни мен Москва бўйлаб адрессларга тарқатишим керак, ахир. Билмадим, соати 07-ми, 08-гача ўтириб, ундан сўнг ўз юкларимни камерахранениега топшириб, Султанов юкларини эгаларига топши- ришга кетдим. Уларни зарур ерларга топшириб, меҳмонхонага қайтиб келдим. Нарсаларимни олиб бу ердан кетмоқчи бўлдим. Чунки бу ердан жой олишимга менда умид йўқ эди. У замонларда шаҳарларнинг меҳмонхоналаридан жой олиш учун ҳам ҳалиги таниш-билишлар ёрдами шарт эди. Менинг эса Москвада унақа таниш-билишлар йўқ, албаттаю Шунинг учун мен “Россияя”дан бошқа бир жойга кетиш хаёлида ўйланиб турган эдимки. Меҳмонхонанинг юқори қатидан бир киши келбошлади. У Самарқанд қишлоқ хўжалиги институти ректорининг сиртқи бўлим бўйича ўринбосари бўлиб ишлайдиган киши эди. Мен уни яхши танирдим. Ҳайрият бу одам дуруст чиқиб қолди. Қарангки, унинг ҳам исми эсда йўқ. Иш қилиб, бу киши мени ўз хонасига киритиб, нарсаларимни у ерда қолдиришга ижозат берди ва “шаҳарга чиқиб ишларингизни битириб келаверинг. Кечқурун жой масаласини ҳал қиламиз. Бу ерда биттаси бор у сизга жой олишга ёрдам беради“, деди. Аллоҳ рози бўлсин, у кишидан. Мен унинг айтганидек қилдим.\nКечқурун йиғилишдик. Маълум бўлдики, бу меҳмонхонада Самарқанд област Паст-Дарғом районда ерлашган “Карл Маркс“ номли колхоз раиси Жониқул Юсупов яшаркан. Самарқанддан Москвага қадар менга йўлдош бўлган ҳалиги “ҳукумат“ одами раиснинг “одами“ (чунки уни қўштирноқсиз одам деб ёзишга мос эмас эди) экан.\nЖ.Юсупов деганлари, икки марта сотсиалистик меҳнат қаҳрамони, Ўзбекистонда энг машҳур раислардан бири ҳисобланарди. Мен унинг номини эшитгандим-у, лекин ўзини кўрмагандим. Умуман “сотсиалистик меҳнат ва совет Иттифоқи қаҳрамони“, деган ном-унвонлар СССР давлатида жуда ҳурматланарди. У унвонга эга кишилар биз оддийлар ичида жуда буюк тасаввур этиларди. Мен эса, ҳозиргача яшаган ҳаётимда бирорта тирик “қаҳрамон“ кўрмагандим. Ж.Юсуповни кўришим бир томондан мен учун янгилик бўлди. Ҳар ҳолда “қаҳрамон“лардан бирини тирик кўринишда кўрдим. Қаҳрамон сўзини қўштирноқ ичида ёзишимда ҳам бир сабаб бор. Чунки совет даврида бирор турдаги қаҳрамон ҳақиқий бўлмай, ясама бўларди. Балки рус-олмон урушида ҳақиқатан қаҳрамонлиги учун унвон олганлар бўлгандир. Аммо сотсиалистик меҳнат қаҳрамони унвони олганлар ичида бирорта ҳам ўз меҳнати билан қаҳрамонлик даражасига эришган киши йўқ эди, деса бўларди. Уларнинг барчаси ёлғон қаҳрамонлар бўлиб, унвонлар сотиб олинганди.\nИш қилиб, менга жой тўғрилаш ҳам раисга қолди. Аммо раис ҳам бугуноқ менга жой тўғрилаб бера олмади. Чунки раис бу ерда Ўзбекистондаги каби ҳар нарсага қодир эмас экан. Ҳар ҳолда Москва Империянинг Пайтахти, раис истило этилган ўлка хизматчиси, ахир. Раиснинг бу меҳмонхонада “ўз“ кишилари бор экан. Улар эса, бошқа сменада ишлашар эканлар. Мен раис одамлари ишга чиққанига қадар ўша қишлоқ хўжалиги институти ректор ўринбосари танишимникида қоладиган бўлдим.\nХуллас, раиснинг “қудрати“ билан “Россия“ меҳмонхонасидан менга ҳам жой берилди. Натижада мен Москвадаги ишларимни битирганга қадар у ерда қолдим.\nМосквада, яъни “Россия“ меҳмонхонасида яшаб турган замон давомида раис билан танишиш мумкин бўлди. Бояги менинг Самарқанд қишлоқ хўжалик институтида ишлайдиган шеригим бир куни мени раис хонасига олиб келди. Қарасам, мен билан Самарқанддан бу ерга келган йўлдошим шу ерда раис хонасида хизматда, яъни унинг югурдаклигини қилиб, ўтирибди. Ана шунда у одам менинг кўзимга шунчалар кичик кўриндики, қўяверасиз. Унинг бўйи менинг бўйимдан ҳақиқатан узун эди. Раисникида унинг бўйи ҳам менинг кўзимга жуда паст кўриниб кетди. У раиснинг меҳмонхонадаги хонасида хизматда туриш учун Самарқанддан махсус чақирилган экан.\nБуларнинг барчаси аввал менинг тасаввуримда гавдаланиб, асли эса, ҳаётда кўрилган ҳақиқатлардир. Кўрдингизми киши психикасида тасаввур ҳосил қилиш кўп аҳамиятли бир масаладир. Советларнинг бутун сиёсати, уларнинг тарғибот ва ташвиқотлари кишиларнинг фақат тасаввурида советларни ижобий кўрсатишга қаратилганди. Шунинг учун у замонлар биз, доим хаёлий, реалликдан (ҳақиқатдан) узоқ бўлган фақат тасаввуримиздаги ҳаёт билан яшардик. Шу билан бирга баъзиларимиз, советларнинг тугашини кутардик, бизнинг ҳам ҳаётимиз яхши тарафга ўзгарар, деган умидда яшардик. Ҳақиқатан советлар тугади, бироқ афсуски, ҳаёт биз ўйлаганимиздек ижобий тарафга ўзгармади, аксинча кишиларнинг турмуши, ҳаёти яхшиланиш ўрнига баттар ёмонлашди. Ҳа, Аллоҳ Каримдир, бизга ва бизнинг халққа ҳам аталган яхши кунлар бордир. Аммо яхши кунлар ўз-ўзидан келиб қолмайди, Бунинг учун курашиш лозим бўлади. Балки биз истаган яхши кунлар келиши учун узоқ йиллар давомида сабр-чидам билан курашишга тўғри келар.\nХотирага келиб қолган ҳодисани ёзиш муносабати билан яна мавзудан бироз четга чиқилди. Тошкентда Қорий Ниёзий домланинг синовидан муваффақиятли ўтиб Самарқандда катта ўқитувчилик ишини бошлаб юбордим. Бу ерда менинг бевосита бошлиғим юқорироқда исми тилга олинган Саттров Абдулложон Саттарович эди. Жуда мулойим характерли, яхши одам эди. Унинг туғилиб улғайган макони Андижон эди. Бироқ математикадан мутлақо узоқ киши эди. Шу сабаб менинг иш фоалиятимни мутлақо назарот қилолмасди. Аллоҳу таолога шукр, мен ҳеч қачон ҳеч бир жойда бировни алдамадим. Ўз мутахассилигимга келганда эса, ўзимга жуда талабчан одам эдим. Математикани студентларга (ўқувчиларга) ўргатишда мени назорат қилишга ҳажот йўқ эди. Мен ҳар доим билганимни ўқувчига тўласича ўргатишга ҳаракат қилдим. Иш давомида мен Абдулложон ака (Мен у кишига Абдулло ака деб мурожаат қилардим) билан жуда яхши чиқишиб кетдим.\nБир-икки йил вақт ўтиши билан бизнинг Самарқанддаги ишхонамизга математикадан бошқа предметлар бўйича ҳам ўқитувчилар олина бошланди. Масалан, чизмачилик ўқитувчиси Нуриев (унинг исмини унутдим) ва КПСС тарихи ўқитувчиси Раҳим Қодиров исмли кишилар пайдо бўлишдилар. Ҳар куни саккиз соат ўтириб ишлайдиган бир котибимиз (рус миллатига мансуб аёл киши эди) ҳам бўларди.\nШундай қилиб, консулпунктимизда икки йил давомида беш кишилик бир кичкина ишчи жамоаси ташкил бўлди. Бизга қўшимча рус тили ва чет тилларидан соатбай дарс берувчилар бўларди. Улар ҳам вақти-вақти билан бизнинг иш идорамизга келиб туришардилар. Иш қилиб, энди ишхонамиз жонли бир идорага айланиб қолганди.\nЧизмачилик ўқитувчиси Нуриев қирим туркларидан бўлиб, жуда яхши, соф, кўнгли очиқ йигит эди. У мендан бироз ёшироқ эди. Аммо Абдулло ака ва Р. Қодировлар ёшлари жиҳатидан мендан анча улуғ эдилар. Р. Қодиров ҳақида Абдулла ака ва Нуриевларга берилган ижобий баҳони айтишга тилим бормайди. Бу Р.Қодиров деганлари учига чиққан тулки, оқ кўз, номард киши бўлиб чиқди. “Шоли курмаксиз бўлмайди” деганларидик, бизнинг беш кишилик жамоамиз ҳам курмаксиз бўлмади.\nТҚХИМИ Самарқанд шаҳридаги консултатсия пунктига ёрдам олиш учун келиб туришадиган ва консулпунктда йилда икки марта ташкил қилинадиган бир ойлик дарсларга қатнашадиган студентлар ҳақида сўзлаш ҳам унча мунча қизиқарли деб ўйлайман. Чунки уларнинг барчаси кекса кишилар эди. Уларнинг ичларида ёшлари 40 дан пастда бўлганлар жуда озчиликни ташкил қилишардилар. Мен эса, ҳали 30-га ҳам бормаган ёш ўқитувчи (домла) эдим. Студентларимнинг баъзиси 60-га яқинлашиб қолишгандилар. Мен улардан имтиҳон олишга тўғриси уялардим. Уларга, айниқса 60-га яқин ёшдаги ўқувчиларимга мен шундай сўрамасдан имтиҳон баҳолари қўйиб берганман. Чунки уларнинг ҳаммалари ўз ишларининг ўқимаган усталари эди. Ҳозир эса, улар ҳукумат мажбурлаганидан фақат диплом учун мажбур ўқишга қатнаб юришган эдилар. Балки мен ишлаб турган косулпункт ҳам шу қария студентлар учун махсус очилган бўлса керак эди. Қисқаси, мен оз вақт ичида ёшлари мендан 15-20 ёш улуғ бўлишган студентларим орасида жуда ҳурматли одам бўлиб қолдим. Тўғриси уларнинг ҳурмат қилишлари ҳам мени уялтирарди.\nОлий мактабда ишлашни мана шундай ҳолатда бошлашга тўғри келган эди. Шу билан мен олий мактабда ўз ўрнимни топгандим. Яъни ТҚХИМИ Самарқанд шаҳридаги консултатсия пунктида бир-икки йил ишлаганимдан кейин ўзимни олий мактаб ўқитувчиси шаклида ҳис қила бошлагандим.\n7.3 Илмий иш қилишга интилишларим (Аспирантурага киришга уринишларим).\nБутун дунёда бўлгани каби советларда ҳам олий ўқув юртлари ёшларга олий таълим бериб, олий маълумотли мутахассислар тайёрлаш марказлари бўлишлари билан бирга илмий тадқиқот марказлари ҳам ҳисобланардилар. Шунинг учун университет ва институтларда ишлайдиган ўқитувчи ва бошқа ходимларнинг илмий даражалари ҳам етарли даражада юксак бўлиши лозим эди. Бу эса, ўз навбатида, олий ўқув юрти ўқитувчи-ходимларининг илмий даражаларини ошириш устида ишлашлари лозимлигини келтириб чиқарарди. Бу ишнинг олий мактаб ўқитувчиларининг илм савиясини оширишдан ташқари моддий манфаатдорлик томони ҳам бўларди. Чунки илмий даражаси бўлган олий мактаб ўқитувчиси, илмий даражаси бўлмаганидан сезиларли миқдорда кўпроқ ойлик маош олишарди. Бундан ташқари бунинг маънавий тарафи ҳам йўқ эмасди. Олий ўқув юртида ўқитувчилик қилаётган кишининг олим ҳисобланиши маълум бир маънавий аҳамият касб этарди, албатта. Шунинг учун илмий даражага эга бўлмаган олий мактаб ўқитувчилари ҳеч бўлмаса фан номзоди дейилган илмий даражага эришиш учун жиддий ҳаракат қилишардилар. Илм даражасининг энг юқориси фан доктори бўлиш учун ҳам фан номзоди бўлиш бир синов қадами ҳисобланарди. Илм даражасига кўтарилишнинг энг самарали йўли эса, аспирантурада ўқишни давом этказишдан иборат эди. Аспирантурада ўқиш эса, институтларда ўқишга ўхшамасди. Аспирантурада ўқишни истаган киши, илимий даражаси юқори бўлган бирор олимга шогирд тушарди. Ўша шогирид олувчи олим, у ёки бу аспирантнинг илмий раҳбари ҳисобланарди. Илмий раҳбарнинг асосий вазифаси илмий тадқиқот йўналишини аниқлаб, аспирант олиб борадиган тадқиқотга тема-мавзу қўйиб беришдан иборат бўларди. Тадқиқотниниг ўзини эса, аспирантнинг ўзи олиб борарди. Илмий раҳбар вақти-вақти билан кўрсатмалар бериб, аспирантда пайдо бўлган саволларга жавоблар ҳам бериб туриши лозим бўларди.\nМен ҳам Ўзбекистон олий ўқув юртларидан бирида катта ўқитувчилик унвонини эгаллаб турганим учун ҳам илмий даражамни оширишим лозим эди. Чунки университет ва институтларда катта ўқитувчилик унвони фан номзоди илмий даражаси бўлган кишиларнинг вазифаси эди. Мазкур вазифа Қори Ниёзий домланинг обрўи сабаби билан Оллоҳу таолонинг эҳсони бўлиб менга насиб этган эди. Ундан ташқари ҳозиргина айтилган илмий даража оширишнинг моддий ва маънавий тарафлари ҳам мендан илмий тадқиқот билан шуғалланишни талаб қиларди.\nШундай қилиб, мен ТҚХИМИ Самарқанд шаҳридаги консултатсия пунктида ишлашни давом қилдириш билан бир вақтда аспирантурага кириш, яъни менга илмий йўналиш кўрсатадиган бирон илмий раҳбар топиш масаласи билан доим қизиб юрдим. Бу вақтларга келиб, яъни 1966-1967 йилларга келиб, тўртта болали бўлиб оилам ўзига яраша каттариб қолганди. Шу сабаб бирор узоқроқ шаҳарга кетиб илмий раҳбар топиш ҳам мен учун жуда қулай бир вариант эмас эди. Аслида советларнинг илм марказлари ҳисобланган Москва, Ленинград, Новосибирск каби шаҳарларида аспирантура ўтиш фан номзоди даражасини олиш учун гарантга айланиб қолганди. Шунинг учун кўпчилик Ўзбекистонли илм даражасини оширишни истовчилар ўша шаҳарларда аспирантурани ўташардилар. Менинг тўрт болам билан у шаҳарларга бориб яшашим ёки болаларимни қолдириб бир ўзимнинг аспирантурага кетишим жуда ноқулай бир иш эди. Шу сабаблар билан мен илмий раҳбарни Самарқанднинг ўзидан ёки Тошкентдан излардим. Самарқандда эса, математика соҳасидан илмий тадқиқотларга раҳбарлик қиладиган биронта олим йўқ эди. Шунинг сабаб менинг илмий раҳбар излашим учун фақат бир шаҳар, у ҳам бўлса Тошкент қолаётганди. Тошкентда эса, бир қатор олимлар шогирдлар қабул қилишиб, фан номзодлари чиқаришаётгандилар.\nХуллас, Оллоҳу таолодан умидни узмай бирор жойдан бир ёруғлик кўриниб қолар деб юрардим. Шуни ҳам айтиб ўтайки, ўша даврларда мен ва менга ўхшаш жуда кўпчилик Оллоҳга ишонишсак-да ислом динига боғли бирор ибодатни ва амални қилмасдик. Аммо ўзимизни мусулмон ҳисоблардик. Мусулмончилигимиз эса, бирор нарса ейишни, бирон янги ишни бошлаётганимизда, бимилло дейиш, баъзан “Худо хоҳласа ана у ишни қиламан”, “Худо хоҳласа, ундай ёки бундай бўлар” каби жумлаларни қўлланишлардан иборат эди. Мен танийдиган оғайниларимни билмайман-у, аммо мен, баъзан Самарқанд шаҳридаги ўша замонларда жума ўқиладиган масжидга бориб садақа ҳам қилардим. Буни мен ўзимча мусулмоннинг амали деб ҳисоблардим. Оллоҳу таоло ўзи ислоҳ этсин бизни, биз ўша замонларда диндан жуда узоқ эдик. Бунинг объектив ва субъуктив сабаблари ҳам бор албатта. Бу сабаблар ҳақида бошқа китобларимда алоҳида тўхтолганман.\nШундай қилиб, кунлардан бир куни Самарқандга Тошкентдан бир ҳурматли олим меҳмон бўлиб келди. Унинг исми шарифи Қобулов Восил Қобулович эди. Ўша замонларда Ўзбекистон фанлар академиясининг Кибернитека Илмий текшириш Институти бўларди. Восил Қобулов эса, ана ўша институтнинг директори вазифасида ишларди. Унинг илмий даражаси физико-математика фанлари доктори, академик эди. Бизнинг эшитишимизча бу олимнинг шогирдлари, яъни В. Қобулов илмий раҳбарлигида тадқиқот олиб бораётганлар жуда кўп эди. Уларнинг барчаси ўз вақтида фан номзоди даражасини олиш бўйича илмий ишлар ҳимоя қилишиб, Москвадан тасдиқларини ҳам олиб туришгандилар. Бу олимнинг ҳузурига мени ва яна бир қатор ёшларни Сайдашев Ленин Сайдашевич (Л. Сайдашев Хоразмда туғилиб ўсган, Самарқанд университетини битириб шу ерда ишга қолдирилган киши эди. Бу вақтга келиб Сайдашев фан номзоди бўлиб олишга улгурган, ёш жиҳатидан биздан бирор ўн беш ёш улуғ одам эди. Унинг исми Ленин аталиши эса, узун тарихга улашиб кетади.) эргаштириб борди. Чунки Восил ака Қобулов қаерга борса ўша ердаги илмга қизиқувчи ёшлар билан учрашишни истарканлар. Л.Сайдашев, В. Қобуловнинг бундай ибратли одатидан хабардор бўлганлиги учун бизларни унга таништиришни лозим ҳисоблади. Бу воқеа аниқ кун ҳисобида қачон бўлганлиги хотирамдан кўтарилди. Бироқ воқеа 1968 йилнинг биринчи яримида бўлганлиги аниқ. Чунки мен ўша йили (1968) кузда Тошкентга бориб Восил ака Қобуловга шогирд тушганман.\nУстод Восил ака Қобуловнинг ҳузурига бордик, у биз ёшларни жуда илиқ қабул қилди. Л. Сайдашев бизни у кишига таништирди. Устод бироз илмдан сўзлаб, биздан ҳол-аҳвол сўрадилар. Биз ҳам катта устоднинг олдида тортиниброқ “яхши” деб қўйдик. Бизнинг ўрнимизга Л. Сайдашев тўлароқ сўзлаб, бизлар аспирантурага кириб илмий даражамизни оширишни хоҳловчилар эканлигимиз ҳақида дурустроқ тушунтирди. “Бизда аспирантурага қабул қилиш муаммоси йўқ. Фақат силарда илмга интилиш бўлса бас” деб устод бизнинг кўнглимизни кўтариб қўйди.\nШундай қилиб, Оллоҳу таолонинг эҳсони бўлиб, Л. Сайдашев воситасида мен бўлажак илмий устодим билан танишдим. Ўша йили, Восил ака Қобулов билан танишган йили кузда Тошкентга бориб, Кибернитика Институтига келдим. Бу ерда устод ўз иш кабинетида мени қабул қилди. Ниятимни, аспирантурага киришга келганлигимни унга арз қилдим. Оилавий шароитимни ҳам бироз тушунтириб, аспирантурада сиртдан ўқишим лозим бўлаётганини ҳам унга тушунтирдим. Устод Институтнинг илмий котибини ҳузурига чақирди ва мени унга таништириб, Институт аспирантурасининг сиртқи бўлимига киришим лозимлигини тушунтирди ва яна нималарнидир сўзлади. Бу кейинги сўзлар ҳам мен ҳақда эканлигини сезиб турсамда, улар аниқ нима ҳақида кетаётганини тушуна олмадим. Илмий котиб (унинг исми шарифи Азизхўжаев эди менимча) мени ўзи билан эргаштириб устоднинг кабинетидан чиқди. Энди институтнинг илмий котиби кабинетида ўтирардим. Илмий котиб бироз ёзувлар билан шуғулландида, ундан сўнгра менга менинг аспирантурага кириш имтиҳони топширишим ҳақида буйруқ ёзилган бир вароқ қоғозни берди ва қаерга боришимни тушунтириб қўйди. Ўша ердаги кишилар сиздан аспирантурага кириш имтиҳони олишади деди. Ишларим шунчалар тез битаётганидан хурсанд бўлиш билан бирга, ҳозироқ имтиҳон топширишим лозим бўлганлигидан бироз шошиб қолдим. Нима бўлса ҳам энди орқага қайтиш йўқ айтилган жойга боришим керак. Буларга шошманглар мен бироз имтиҳонга тайёргарлик кўришим керак дейишга ҳеч имкон йўқ эди, ахир.\nХуллас, илмий котиб кўрсатган қаватга чиқиб бордим. Институт биноси уч қават эди. Мен борадиган кабинет ҳам энг юқори қават учинчида эди. У ерда бир неча ёш йигитлар ўтиришган эканлар. Улар билан саломлашиб, қўлимдаги буйруқни уларга кўрсатдим. Ўзим уни ўқиб ҳам кўрмагандим. Буйруқ бўйича эса, мендан уч киши имтиҳон олиши керак бўлиб, Толок Вячеслав Александрович исмли бириси келгусида менга иккинчи илмий раҳбар бўлиши ёзилган экан. Демак, устод В. Қобулов илмий котибга мана шу буйруқда ёзиладиган масалалар ҳақида сўзлаган экан, шекилли. Имтиҳон олувчиларнинг учаласи ҳам ўша хонада ўтиришардилар. Улар ўзаро келишиб, келажакда менга илмий раҳбарлик қиладиган кишига мени имтиҳон қилишни юклашдилар. Толок Вячеслав Александровични ўша хонада ўтирганлар Славка (русларда исмлар эртакалатиш маъносида қисқартирилиб олинади ва танишлар, тенгқурлар бир-бирини ўзаро ана шу қисқартирилган исм билан аташадилар. Шу сабаб бу ерда ҳам Вячеслав “Славка” бўлиб қисқа айтилмоқда.) дейишарди. Шундай қилиб, Славка, менга учта савол ёзиб берди ва кутубхонага бориб тайёрлан, жавобларга тайёр бўлганингдан кейин бу ерга келасан деди. Оллоҳга шукр, буёғи ҳам яхши бўлди. Имтиҳонга алоҳида тайёрланиш лозим бўлмади. Керакли ёрдамни кутубхонада китоблардан олишим мумкин бўлди. Аслида ҳам аспирантурага кириш имтиҳони топшириш мен ўйлагандан фарқли бўлиб, кирувчининг олдига қўйилган саволларга жавоб тайёрлашида, унинг илмий тадқиқотга интилиш даражаси текширилар экан.\nХуллас, бу имтиҳондан менга ”яхши” баҳо қўйишдилар. Илмий котиб менинг аспирантурага қабул қилинганим ва илмий раҳбарларим академик В.Қ.Қобулов ва В.А. Толок бўлиши ҳақида хабар берди. Йилида икки марта илмий раҳбарларим олдига консултатсияга келишим мумкинлигини ҳам тайинлаб қўйди.\nШундай қилиб, 1968-1972 йиллар давомида ТҚХИМИ Самарқанд шаҳридаги консултатсия пунктидаги ўқитувчилик ишимни давом этказиш билан бирга физико-математика фанлари номзоди илмий даражаси олиш учун илмий тадқиқот ишлари олиб бориш билан ҳам жиддий шуғулландим. 1972 йилда илмий даража олиш учун дессертатсия ёқладим.\nМен, фан номзоди илмий даражасининг тасдиғини олганимданоқ устодим Восил ака Қобулов мени Самарқанд университетида ишга ўтишимни таклиф қилди. Бундай таклифдан мен жуда мамнун бўлдим, албатта. Чунки мен студентлик олтин даврим кечган унивеситетга, энди илмий ходим ва ўқитувчи бўлиб қайтаётгандим. Унинг устига бу сафар ҳеч бир тўсиқсиз, яъни юқорида тилга олинган маҳаллийчилик каби тўсиқлар ҳам бўлолмайдиган бир ҳолда Самарқанд университетига ишга бориш имконига эга бўлаётган эдим. Бу ҳолдан мамнун бўлмай бўладими?\nБу вақтга келиб Самарқанд университети эски ”Урал” исмли бир электрон ҳисоблаш машинаси (ҳозирги замон компютерларининг “оталари”) сотиб олган эди. Шу машина ўқув жараёнида қўлланиш билан бир қаторда унда баъзи бир ҳисоблаш ишлари ҳам олиб борилаётганди. Шу муносабат билан университет қошида “Ҳисоблаш маркази” деб аталадиган бир бўлим ҳам ташкил қилинган эди. Аслида менинг устодим Восил ака мени ана ўша “Ҳисоблаш маркази”га раҳбарликка таклиф қилгандилар.\nОқибатда, 1972/73 ўқув йилидан бошлаб Самарқанд университетининг “Ҳисоблаш маркази”да катта илмий ходим бўлиб ишга жойлашдим. Ярим ойлик маош билан университетда ўқитувчилик қилишимга ҳам ижозат беришди.\nУниверситетда ишлаш давомида кишилар орасида, айниқса совет кишилари орасида жуда ҳам ривожланган бахиллик, бир-бирини кўролмаслик, ҳасад каби қусурлар натижасида анчагина қийинликларни бошдан кечирдим. Улар ҳақида бошқа жойларда ҳам сўз кетади. Шу сабаб бу ерда уларга тўхтолмайман.\nХуллас, Самарқанд университетда 1972/73 ўқув йилидан 1993/94 ўқув йилининг бошланишигача ўқитувчилик қилдим. Бу йигирма йил давомида олий мактаблардаги унвонлардан ҳисобланган катта илмий ходимдан университетнинг дотсенти унвонигача кўтарилдим. Совет Олий мактабларидаги энг ҳурматли мансаб ҳисобланган кафедра мудирлиги лавозимида ўн бир йил узлуксиз ишладим. Менинг сиёсий қарашларим И.Каримовнинг ўзбек миллатига душманлик сиёсатига қарши бўлганлиги учун мени кафедра мудирлиги вазифасидан мажбуран четлаштирдилар. Менинг муҳожирлик ҳаётим ҳам ўша йили, яъни 1993 йили кузидан эътиборан бошланди.\n7.4 Самарқанд университетида ишлаш ва расмий ҳукумат сиёсатига очиқ муҳолиф курашга чиқиш фаолиятим ҳақида.\nСамарқанд университетининг “Ҳисоблаш маркази”, маъмурий бўлиниш бўйича универ ситетнинг Амалий математика факултетининг бир бўлими ҳисобланарди. Шунинг учун мен маъмурий жиҳатдан энг олдин факултет раҳбарияти тассаруфида ишлашим лозим бўлаётганди. Факултетнинг декани (маъмурий раҳбари) дотсент Широв Иззатулло Исматуллаевич исмли киши эди. Шундай қилиб, мен И.И. Шировнинг қўл остида ишлайдиган ходим бўлиб қолаётган эдим. Бу ҳол эса, бир тарафдан менга жуда маъқул тушаётганди. Чунки И.И. Широв менинг устодим бўларди. У киши биз университетнинг 4-курсида ўқиётганимизда бизга дарс берган эди ва домлага мен ҳам битта имтиҳон ҳам топширгандим. Менда домлага нисбатан устодлик ҳурмати бор эди. Унинг устига менинг “Ҳисоблаш маркази”даги вазифамни мансаб деб ҳам бўлмасди. Буйруқ бўйича мен университетнинг катта илмий ходими ҳисобланардим. Бироқ бошқалардан фарқли ўлароқ менга қўшимча ваколат берилганди, яъни “Ҳисоблаш маркази”га қабул қилинадиган ишчи ва ходимларнинг ишга қабул қилишни сўраб ёзган аризаларига биринчи бўлиб мен имзо қўйишим керак эди. Яъни мен университет бир бўлимига хизматчи танлаш каби ваколатга эга эдим. Менга берилаётган ана шу биринчи бўлиб имзо қўйиш ваколати, факултет деканининг пинжига тиқилиб юрувчи баъзиларнинг ҳасадини қўзғашга сабабчи бўлди. Оқибатда, улар мени узлуксиз равишда деканга ёмонлай бошладилар. Билибми, билмай, ҳар ҳолда ёшлик қилиб, ўзим ҳам оловга керосин қўйиб қўйганимни билмай қолдим. Яъни декан “Ҳисоблаш маркази”га бир кишини ишга олишни истади. Мен уни “Ҳисоблаш маркази”да ишлашга мос эмас деб ҳисобладим ва унинг аризасига имзо чекмадим. Шу билан мен декан ҳисобида иғвогарлар тасвирлаган, деканга қарши фаолиятда бўлган киши бўлиб қолдим. Энди деканимиз “Ҳисоблаш маркази”да ишларнинг яхшиланишига кўмак бериш ўрнига, ишга тўғоноқ беришга ўтди. Қисқаси, бу ҳолат менинг бошимга кўп ташвишлар келтирди. Унинг устига деканнинг менга узлуксиз тўсиқ бўла бошлаганидан аччиғланиб, ундан норози бўлганларнинг бир шикоят хатига мен ҳам имзо қўйдим.\nХуллас, бир йилча вақт тартишиб, жанжаллашиб юрганимиздан кейин декан “ҳақ” бўлиб чиқди. Ҳақиқат шикоятчилар тарафда бўлишига қарамай, мансаби юқори киши ғолиб чиқди. Совет замонида шундай бўлиши ҳам табиий бир ҳол эди. Чунки у замонлар мансабдор киши ҳамиша, ҳеч бўлмаганда кўпинча ҳақ эди. Бу сафар ҳам шундай бўлди. Мен адолат, ҳақиқат тарафдорларига қўшилган бўлсам-да, кейинчалик ўша шикоят хатига имзо чекканлигим нотўғри ҳаракат эди деган хулосага келганман. Чунки деканимиз менинг устодим бўларди, мен ундан дарс олгандим, унга бир марта имтиҳон ҳам топширгандим. Қисқаси, Иззатулло Исматуллаевич менга устод эди. Устодимнинг устидан ёзилган шикоят хатга қўл қўймаслигим лозим эди. Ҳақиқат юзасидан унинг иш фаолиятидан норозилигимни унинг ўзига, юзига айтиб қўйсам етарли эди. Шунинг учун деканимиз И.И. Широв мен учун ҳурматли ўқитувчилардан бири бўлиб қолаверганди. Аммо Декан менга нисбатан анча вақт иссиқ қарамай юрди. Оллоҳга шукр, оқибатда вақт, ҳамма нарсани жой-жойига қўйди. Ниҳоят домла ҳам масаланинг асил моҳиятини тушуниб, орамизда муносабат жуда яхши изга тушиб кетди. Бироқ биз домламиз устидан шикоятчи бўлиб юрган замонда, деканнинг пинжида юриб, унинг тарафдори, уни қўллаб-қувватлайдиган бўлиб кўринганлар, энди И.И.Шировдан мансабни номардларча тортиб олишди. Ана шундагина И.И. Широв ҳамма нарсанинг тўла фарқига бориб етди, аммо энди кеч эди. Биз домла билан очиқ ва фақат ҳақиқат учун курашгандик, деканлик мансабига тажовуз қилмагандик. Аммо домланинг пинжида исиниб, етарлича ундан манфаатдор бўлиб юришган “укалар” зимдан иш битириб, унинг оёғидан чалиб, уни ҳақиқатдан йиқитдилар. Биз шикоятчилар ҳам аслида домлага эмас, унинг пинжидаги ўша “укалар”нинг иғвогарлигига норози эдик. Ҳа шунақа, ҳаётда, турмушда ҳамма ишлар силлиқ бўлавермас экан.\nШунга қарамасдан, ўша шикоятлардан бир неча йил ўтганидан кейин мен факултетда ҳар беш йилда қайта сайланадиган кафедра мудирлигига икки марта сайландим. Қўшимча яна бир йил кафедра мудирлиги вазифасини бажарувчи бўлиб турдим. Учинчи марта сайлов вақти келганида юқорида таъкидлаганим каби сиёсий сабаблар билан мени вазифамдан четлаштирдилар. Аслида мен учинчи марта ҳам кафедра мудирлигига сайланган бўлсамда, ҳукуматнинг кўрсатмаси билан сайлов натижаларини сохталаштирдилар.\nОллоҳга шукрки, Самарқанд университетида йигирма йилдан кўпроқ ишладим, аммо ҳамиша адолат, ҳақиқат тарафдори бўлиб қолдим. Ўқувчиларимдан тортиб, университет ректоригача менинг тўғри сўзларим ва адолатим олдида бош эгишга мажбур бўлдилар. Ўқувчиларим орасида адолатли ва инсофли домла номига эришдим. Бизнинг совет замонида олий мактабда ишлаб, ўқувчилар орасида бундай номга сазовор бўлган ўқитувчилар жуда озчилик эди.\nСовет Иттифоқида узун бир давр, яъни 1964-1982 йиллар орасида ўтказилган сиёсат совет мамлакатининг тарихида турғунлик даври номини олди. Менинг бутун иш фаолиятим эса, ана шу мамлакатдаги турғунлик даврига тўғри келди. Даврнинг ўзига хос хусуссияти шундан иборат эдики, бу даврда сиёсат бир тарафдан жуда ҳам қатағон эмасди. Бўлар-бўлмасга кишиларни қамоққа ташлаш бўлавермасди. Ҳатто баъзи бир ўғирликлар учун ҳам қамоқ жазоси берилмасди. Лекин совет тузимига тил теккизиш мутлақо мумкин бўлмаган бир соҳа эди. Ҳаётнинг бутун жафҳалари марказлашган эди. Ўша замонларда ҳатто саратарашхоналарнинг иш фаолиятлари ҳам Москвада планлаштирарди дейилса муболаға бўлмайди. Чунки бирор сартарашнинг кунига қанча кишининг сочини олиши ҳукумат тарафидан белгилаб қўйиларди. Ҳукумат эса, Москвада эди. Маҳаллий ҳукумат номига эга бўлганлар, Москвадан туширилган кўрсатмаларни ижро этувчилардан иборат эди. Ҳар қандай бир ташаббус буғиб қўйилган эди. Бундай мамлакат фуқаросининг бутун фаолиятини қатъий чеклаб қўйишга суянган сиёсат, жамиятдаги яна бошқа қатор чекловлар кишиларда сусткашликни, атрофда бўлаётган воқеаларга мутлақо қизиқмасликни, ўз ишига совуққонликни келтирб чиқарарди, албатта. Шу билан бирга жиноятчилик кўпайиб, давлат органларида порахўрликнинг авж олиши, бюрократизмнинг учига чиққан бир бузуқ шакли юзага келган эди. Хуллас, жамиятдаги бу бузуқ ҳолат аҳолининг сабрини роса чегарасига етказганди. Шунинг учун совет мамлакатида бир тарафдан кишилар жуда бефарқ бўлиб қолишган бўлсалар, бошқа тарафдан халқ сиёсатда, жамиятда жиддий ўзгаришлар юз беришини кутардилар.\nАна шундай бир замонда мамлакатда турғунликни келтириб чиқарган сиёсатнинг асосчиси ва устуни, 18 йилдан буён Совет давлатини бошқариб келаётган “тенгсиз” раҳбар Л.И.Брежнев вафот қилди. Унинг вафотидан кейин совет давлатида ҳақиқатдан жиддий янгиликлар, ўзгаришлар бошланиб кетди. Жамиятдаги турғунлик фаол ҳаракатга айланди. Мамлакат аҳолиси давлат сиёсатининг мазмуни билан қизиқадиган бўлиб қолди, ҳатто аҳоли ичида сиёсий жараёнларга қатнашишга қизиқишлар сезила бошлади. Мамлакат ичида майдонга чиққан воқеалар, ўзгаришлар шу даражага бориб этдики, оқибатда Л.И.Брежнев ўлимидан кейинги тўққиз йил ичида СССР (Советских Социалистических Союзных Республик – Совет Сотсиалистик Республикалар Иттифоқи) номли буюк бир давлат, империя парчаланиб кетди.\nМен эса, доим адолатли давлат тузими барпо бўлишини кутдим. Бу соҳада ўша турғунлик замонида ҳам мумкин бўлганича меҳнат қилишга пассив бўлсада ҳаракатда бўлдим. Совет тузимининг кўплаб камчиликларини жуда яхши билганим ҳолда, Самарқанд шаҳрига ҳали турғунлик даврларидаёқ Владимир Қодиров исмли бир раҳбар келганида Самарқандда; Советлар Иттифоқи раҳбарлигига Л.И. Брежневдан кейин Ю.В.Андропов келганида Совет мамлакатидаЭ; советларнинг матбуоти тинмай мақтайдиган ҳақиқатан адолатли давлат тузими ўрнатилармикан, дея умид қилдим. Чунки Самарқандда Қодиров ва ундан бироз сўнгра СССР-да Андропов ўз фаолиятларини адолат ўрнатишга қаратилган ҳаракатлар-уринишлардан бошладилар. Бироқ Қодиров вазифасида бир йил ҳам ишлай олмади, уни ўлдириб юборишдилар. Андропов ҳам касал кекса киши эди, Совет Иттифоқининг бош раҳбари мансабида узоқ ишламади, вафот қилди. Кейинги воқеалар кўрсатдики, уларнинг интилишлари ҳам кўзни алдовчи вақтинчалик тадбирлар экан.\nҚисқаси, В. Қодиров ва Ю.Андропов каби раҳбарлар ўртага қўйишга уринган янги баъзи бир ижобий силжишларнинг умрлари қисқа бўлди. Аҳвол эски тос ва эски ҳамом бўлиб қолаверди.\nНиҳоят, 1985 йилдан бошлаб, Совет Иттифоқида Михаил Горбачев замони бошланди. Маълумки бу давр ”Жадаллаштириш ва ошкоралик” номи билан машҳур бўлди. Ҳақиқатан бу даврда совет давлат бошқарув системасида ва иқтисодий жафҳада бир қатор ислоҳотлар ўтказишга уринишлар бўлди. Ана шу илоҳотлар натижасида совет тузимига қарши фикрда бўлганлар учун ўз фикр мулоҳазаларини очиқ айтиш имкони туғилди. Жумладан мен ҳам ўша ”Жадаллаштириш ва ошкоралик” сиёсати доирасида совет маориф системаси ва қишлоқ хўжалигида ўтказилиши лозим деб ҳисоблаган фикрларимни ўртага чиқаришни ният қилдим. Чунки мен совет тузимига қарши бўлсамда, ҳали у тузимдан бутунлай озод бўлиш керак деган хулосага келмагандим. Шу сабабли ўша тузим асосий принсипларини ўзгартирмасдан ислоҳот йўли билан адолат ўрнатиш ва жамиятни демократиялаштириш мумкин деб ҳисоблардим. Шунинг учун сув кам бўлиб, лалмикор ғалла ва чорвачилик билан шуғулланувчи қишлоқ хўжаликларида ўтказилиши керак бўлган бир ислоҳот лойиҳаси билан Ўзбекистон Компартияси Марказий (Ўша вақтларда Ўзбекистоннинг бош раҳбари Р. Н. Нишонов исмли бириси эди. Менинг хатим ҳам Нишонов номига юборилганди.) комитетига хат ёздим. Чунки мен ўзим туғилиб ўсган жойлар айнан ўшанақа кам сув ва лалмикор далалар эди. Инсонлар асосан лалмикор ғалла етиштириш ва чорвачилик билан шуғулланишардилар. Ўша жойларнинг хусусияти менга анча яхши маълум эди. Шунинг учун ўз лойиҳамдаги ислоҳотларни ўша жойларда амалга ошириш мумкинлигига ишонардим. Бу эса, сиёсатга аралашишда мен учун биринчи қадам бўлганди. Аммо менинг лойиҳам совет бюрократиясининг қурбони бўлиб йўлда қолиб кетди. Шу сабаб бўлиб, иккинчи лойиҳа, маорифга оид лойиҳа ҳақида совет раҳбариятига мурожаат қилмадим.\n8.Фаол сиёсат билан шуғулланишга киришиш сабаблари.\nСовет мамлакати сиёсатида вужудга келган кескин бурилишлар мен каби тузимдан норози бўлган кишиларда алоҳида қизиқиш ўйғотиши табиий эди. Ҳақиқатда ҳам шундай бўлди. Айниқса Горбачев замонидаги ошкоралик ва демократия сиёсати, бутун мамлакат бўйлаб, яъни Совет Иттифоқининг барча ўлкаларида мен каби кишиларнинг совет тузимига қарши ҳаракатларининг у ёки бу шаклда юзага чиқишига сабаб бўлди. Ана шундай кишиларнинг ташаббуслари билан республикаларда миллий халқ ҳаракатлари, халқ жафҳалари тузила бошланди. Бу соҳада советларнинг Болтиқ бўйи республикалари байроқдор бўлишдилар. Жумладан бизда Ўзбекистонда ҳам миллий озодлик руҳидаги халқ ҳаракати туғила бошлади. Барча Халқ ҳаракатлари ва жафҳаларининг программаларида миллий озодлик ғояси асосий ўринда турарди.\nБу янги жараёнда мен фаол қатнашдим. Бу жараён ҳақида ва ундан менинг қатнашиш фаолиятимни бир китоб шаклига келтирдим ва уни “Бирлик” ҳақида мен билган ҳақиқатлар” деб атадим. Бу китобчани 1999 йили Норвегияда тугатдим. Уни бу ерга китоб шаклида тўла илова қиламан.\nКитобда “Бирлик халқ ҳаракати” номи билан машҳур бўлган Ўзбекистон миллий озодлик ҳаракатининг1988 йилдан 1999 йилгача бўлган фаолиятининг мен билган қисми ва унда менинг ўз фаолиятим имкони қадар тўлароқ ёритилган. Шундай қилиб, “Бирлик” ҳақида мен билган ҳақиқатлар”номли китбоимнинг тўла матнини қуйида келтираман.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Ислом Давлати” Афғонистонда куч тўпламоқда\t14:16, 06 апрель 2016\t“Ислом Давлати” террорчилик гуруҳи учун Афғонистон ҳарбий ҳаракатларга тайёргарлик кўриладиган майдон вазифасини ўтайди”, - деди Россия президентининг Афғонистондаги махсус вакили, Осиё ташқи ишлар вазирлиги иккинчи департаменти директори Замир Қобулов, деб хабар берди “Ria.ru” нашри.\n“Ислом Давлати” террорчилик гуруҳи кун сайин ривожланиб, гуллаб-яшнамоқда. У ҳозир куч тўплаш учунгина тин олган. Ҳозирда гуруҳ таркибида улар билан рақобатчи бўлган толибонларга нисбатан жангарилар кам қолган. Аммо улар афғон ва Америка қўшинлари учун куч сарфлаш фикридан йироқ, террорчилик гуруҳининг бошқа мақсади бор. Афғонистон уларга ҳарбий ҳаракатларга тайёргарлик учунгина зарур”, – деди Замир Қобулов “Известия” газетасига берган интервьюсида. Унинг фикрича, “Ислом Давлати” террорчилик гуруҳининг толибонларга ён босиш ёки улар билан жанг қилиш нияти йўқ. Сўнгги пайтларда Афғонистонда вазият кескин ўзгарган. Илгари кичик-кичик қишлоқларни эгаллаган толибонлар энди катта шаҳарларни эгаллашга интилмоқда, бундан ташқари мамлакатда “Ислом Давлати” террорчилик гуруҳининг ҳам таъсири сезиларли даражада ошган. “Толибон” ва “Ислом давлати” гуруҳи бир-бирига рақобатчи ҳисобланади. ОАВларнинг ёзишича, “Толибон” ҳаракати вакиллари июнь ойида “Ислом давлати” террорчилик гуруҳига хат ёзиб, Афғонистонда толиблар ишига аралашмасликни сўраган. Афғонистон ҳудудида бу икки гуруҳ ўртасида қуролли тўқнашув ҳам содир бўлган.\n“Ислом давлати” ва “Толибон” бир-бирига қарши жиҳод эълон қилди\tИШИД террорчилари 2 турк асирини тириклай ёқиб юборди\tОбама “Ислом давлати” учун АҚШнинг жавобгарлигини тан олди\tСурия оппозицияси жангариси селфи тушаётганда портлаб кетди(Видео) ОАВ: “Ислом давлати” террористик гуруҳининг Англия-Россия ўйинида теракт уюштиришни режалаштиргани маълум бўлди\t“Ислом давлати” Францияга ҳужумлар тайёрлаётгани маълум бўлди\tОтправить


ЖУМБОҚЛАР ОРОЛИ — Teletype\nДиққат, тўғри жавоб!\nРуҳ а4 катагига борганидан кейин қораларнинг фақат битта йўли қолади ва улар b5 катагига юришади. Оқлар иккинчи юришни b2 катагидаги пиёдани b4 катагига суриш билан амалга оширишади. Қораларнинг эса b5 катагидаги пиёдаси билан оқларнинг a4 катагидаги руҳини «уриб» олишдан бошқа йўллари қолмайди ва... Оқларнинг b4 катагидаги пиёдаси аста b5 катагига ўтади ҳамда қоралар шоҳига мот беради.\n«Липтон чойи - Жаҳон чемпиони!»\nApril 3, 2019, 23:34\nХатлар икки ҳафтадан сўнг белгиланган манзилига юборилар, бу муддат орасида эса ҳар қандай ҳарбий сир ўз аҳамиятини йўқотарди.\nApril 3, 2019, 23:07\nКварц кристаллидан тайёрланган махсус датчик электрон соатларда вақтни ўта аниқликда кўрсата олиши туфайли бир неча асрдан бери дунёга энг аниқ ишловчи соатни етказиб келган швейцариялик соатсозлар ишсиз қолишган эди. Кварц кристалларининг ихтиро қилиниши ўта аниқликда ишловчи соатлар «маркази»ни Японияга кўчиради.\nApril 3, 2019, 22:58\nБир пайтлар бизнинг юртимизда ҳам бу «акссесуар» анча кенг тарқалганди. Одамлар қанчалик бой эканини кўрсатиш учун ҳатто соғлом тишларини ҳам олтин билан қоплатишган. Яхшики, бугун бундай одатга бизда деярли амал қилинмайди.\nApril 3, 2019, 22:47\nБиламизки, Япония Иккинчи жаҳон урушидан кейин ўта мураккаб иқтисодий аҳволга тушиб қолади. Одамлар ҳамма нарсадан иқтисод қилишга мажбур эдилар. Эркаклар... сигаретадан ҳам.\nApril 3, 2019, 22:31\nШахсан ўзим ҳар йили камида бир марта «тин-лялят» сотиб оламан. Эскисини гоҳ ўзим синдириб қўяман, гоҳ болалар босиб олади, гоҳ кимдир «нечаянно» синдиради. 😅\nApril 3, 2019, 22:13\nОчиқ денгизда инсон кўзи сезувчанликни йўқотади. Кеманинг оқ-қора тарзда бўялиши душманга кема қаерга сузаётгани ва унинг тезлиги қанча эканини аниқлашда қийинчилик туғдирар эди. Ҳали ҳамма нарсани ўта аниқликда ҳисобловчи компьютер техникалари йўқ даврда эса бундай усул билан душманни чалғитиш жуда осон бўлган.\nApril 3, 2019, 21:38\nФилиппин Испания билан мустақиллик учун қақшатқич жанглар олиб борган мамлакат. Бугунги филиппинликларнинг аждодлари эса жанг пайтида байроқни тескари осишар экан. Шу қонун бизнинг давримизда ҳам амалда бўлиб, уруш олиб борилаётган шароитда давлат байроғи тескари осилади ва бу Филиппиннинг уруш ҳолатида эканини билдиради.\nApril 3, 2019, 21:26\nСайлов натижалари эълон қилинганида, Поль Деннис биронта ҳам овоз олмагани аён бўлади. Аммо у ўзига овоз берганини ва лоақал битта овоз бўлиши кераклигини, умуман овоз олмаганми, демак, натижалар сохталаштирилганини айтади.\nApril 3, 2019, 02:27


5 йил аввал 3378 siyrat.uz\nҲаё, бу – қабоҳатдан четланишга ундайдиган, ҳақ эгасининг ҳаққида камчиликка йўл қўйишдан тўсадиган гўзал хулқдир. Шунинг учун ҳам Расулуллоҳ соллаллоҳу алайҳи васаллам: «Аллоҳдан ҳақиқий ҳаё қилинглар», деб айтганларида, саҳобалар: «Албатта, биз Аллоҳдан ҳаё қиламиз, алҳамдулиллаҳ!» дедилар. У Зот: «Бунинг ўзи эмас! Лекин Аллоҳдан бўлган ҳаё бу бошингни ва у ўз ичига олган нарсаларни (яъни: кўз, қулоқ, ақл, тилни), қорнингни ва у ўраб олган нарсаларни (яъни: қалб, оёқ, қўл, фаржни Аллоҳ таоло ҳаром қилган нарсалардан) сақлашингдир» деб айтдилар. Бу ҳадиси шарифдан ҳаё ўз соҳибини комиллик ишларини қилишга ундаши ва нуқсондан қайтариши маълум бўляпти. Расулуллоҳ соллаллоҳу алайҳи васаллам яна: «Ҳаё фақат яхшилик келтиради», деб айтганлар. Дарҳақиқат, Расулуллоҳ соллаллоҳу алайҳи васалламнинг ўзлари инсонлар ичида ҳаёси энг кучлиси эдилар. Бунинг боиси ул Зот инсонлар ичида иймони энг бақуввати бўлганларидадир. Расулуллоҳ соллалоҳу алайҳи васаллам бу борада: «Ҳаё иймондандир», деб марҳамат қилганлар. Имом Бухорий ва Имом Муслимнинг икки саҳиҳ китобларида Абу Саид Худрий розияллоҳу анҳудан шундай ривоят қилинади: «Расулуллоҳ соллаллоҳу алайҳи васалламнинг ҳаёлари ўз чимилдиғи ичидаги бокира қизнинг ҳаёсидан-да кучлироқ эди». Бухорийнинг ривоятида: «Агар Расулуллоҳ соллаллоҳу алайҳи васаллам бирор нарсани ёқтирмасалар, юзларидан билинар эди». Маълумки, ўз гўшангасига беркиниб ўтирган бокира қизнинг ҳаёси жуда кучли бўлади. Расулуллоҳ соллаллоҳу алайҳи васаллам ҳаёлари уникидан-да кучлироқ эди. Ҳаёларининг кучлилиги шу даражада эдики, бирор кишига у ёқтирмаган нарса билан юзланмасдилар, балки ундан юз бурар эдилар. Ёки бирор саҳобага камчилик содир қилган кишига айбини билдириб қўйишни буюрар эдилар. Абу Довуд, Термизий ва бошқалар Анас розияллоҳу анҳудан ривоят қилишади:«Расулуллоҳ соллаллоҳу алайҳи васаллам бирор кишига у ёқтирмайдиган нарса билан юзланмасдилар. Бир куни олдиларига бир киши кирди. Кийимида сариқ доғлари бор эди. Кейин чиқиб кетгач, Расулуллоҳ соллаллоҳу алайҳи васаллам саҳобаларига: «Агар унга сариқ доғларни ювиб олишини айтсангизлар (яхши бўлар эди)», дедилар. Абу Довуд Оиша розияллоҳу анҳодан ривоят қилади: «Расулуллоҳ соллаллоҳу алайҳи васалламга бирор киши ҳақида бирор (ёмон) хабар етиб келса: «Фалончига нима бўлди?» деб айтмасдилар. Лекин: «Қавмларга нима бўлганки, шунақа, шунақа, деб айтмоқдалар?» деб айтар эдилар. Мана шундай ҳаёларидан яна бир кўриниш – бир куни Пайғамбар соллаллоҳу алайҳи васаллам ҳузурларида бир қанча кишилар кўп ўтириб қолдилар. У Зот соллаллоҳу алайҳи васаллам уларга оят нозил бўлгунча, «Кетинглар», деб айтишдан ҳаё қилдилар. «Саҳиҳи Бухорий»да Анас ибн Молик розияллоҳу анҳудан қуйидагича ривоят қилинади: «Расулуллоҳ соллаллоҳу алайҳи васаллам Зайнаб бинти Жаҳшга уйланган эдилар. Менга Умму Сулайм: «Расулуллоҳ соллаллоҳу алайҳи васалламга бир ҳадя бермаймизми?» деди. Мен унга: «Шундай қилинг», деб айтдим. У хурмо, ёғ ва пишлоқни олиб, улардан бир идишда «ҳайса» (Ҳайса – ёғ ва пишлоққа аралаштирилган хурмодан тайёрланадиган овқат) тайёрлади. Сўнг уни мен орқали жўнатиб юборди. Мен у Зотнинг ҳузурларига келдим. Расулуллоҳ: «Уни қўй», деб айтдилар. Сўнг менга: «Фалончи-фалончиларни ва йўлингда учраган кишиларни чақиргин», дедилар. Мен у Зот айтганларидек қилдим. Қайтиб келсам, уйда одам тўла экан. Қарасам, Расулуллоҳ соллаллоҳу алайҳи васаллам қўлларини ўша ҳайсага қўйиб Аллоҳ хоҳлаган нарсаларни гапираётган эканлар. Кейин «ҳайса»дан ейдиган кишиларни ўнта-ўнта қилиб чақира бошладилар ва:«Аллоҳнинг исмини зикр қилинглар ва ҳар бирингиз ўз олдидан есин», деб айтдилар. Бундан уларнинг барчалари тўйдилар. Муслимнинг ривоятида қуйидагилар келади: Пайғамбар соллаллоҳу алайҳи васаллам кучли ҳаёли эдилар. Яъни меҳмонларга «Кетинглар», деб айтишдан иймандилар. Сўнг ҳужраларнинг бирига кирдилар, мен ҳам ортларидан кирдим ва: «Улар кетдилар», деб айтдим. Шундан сўнг у Зот қайтдилар ва уйга кириб пардани туширдилар. Мен ҳалиги ҳужранинг ичида эдим. У Зот: «Эй иймон келтирганлар, Пайғамбарнинг уйларига фақат сизларни бирор таомга чақирсагина киринглар. (Ўшанда ҳам) унга эришишга кўз тутиб турмангизлар, балки чақирилганингизда кирингиз ва таомдан сўнг гапга берилиб кетмай, тарқалингиз! Зеро бу Пайғамбарга озор берур, у эса сизлардан ийманар. Аллоҳ ҳақ (гап)дан тортинмас» (Аҳзоб. 51), ўқир эдилар. У зот олийжаноблик ҳаёси ила ҳузурларида ўтирганларга «Кетинглар», дейишдан ҳаё қилдилар. Аллоҳ таоло эса эргашиш вожиб бўлган ҳақни баён қилишдан уялмайди. Бу нарса Аллоҳ субҳанаҳу ва таолонинг Ўзининг Робблик мақомига лойиқ бўлган олийлик ҳаёси билан сифатланишига зид келмайди. Бу борада у Зот соллаллоҳу алайҳи васаллам шундай дейдилар:«Сизнинг Роббингиз ҳаёли, карим Зот, бандаси дуода қўлини кўтариб турса, қўлини қуруқ қайтаришдан (яъни бўш қайтаришдан) ҳаё қилади». (Имом Термизий ва бошқалар ривоят қилган). Улар Пайғамбар соллаллоҳу алайҳи васалламнинг уйларида кўп ўтириб қолганларида, уларга очиқ-ойдин кетишга буюришларидан ҳаё қилганлари у Зотнинг олийжаноб Зот эканларидандир. Лекин ўша маҳал ҳақни баён қилиш, шак-шубҳасиз, лозим эди. Қуръони карим Молик, Дайён Зотдан бўлган бу борадаги баённи олиб келди. У Зотнинг ҳаё қилган ишларидан бири у Зот қазойи ҳожат қилмоқчи бўлсалар, инсонлардан узоқроқ жойни қасд қилар эдилар. (Буни Ибн Можа Билол ибн Ҳарсдан ривоят қилган ва унинг саҳиҳлигига «Жомеъус соғир»да ишора қилган). У Зотнинг ҳаё қилган ишларидан яна бири қачонки, ҳожатда бўлсалар, ерга яқинроқ бўлмагунларича кийимларини кўтармас эдилар. (Буни Имом Термизий ва Абу Довуд ривоят қилган). У Зотнинг ҳаё қилган ишларидан бири ҳожатга кирмоқчи бўлсалар, оёқ кийимларини кияр ва бошларини бирор нарса билан ёпардилар. (Буни Ибн Саъд ривоят қилган). У Зотнинг ҳаё қилган ишларидан яна бири Имом Термизий «Шамойил»да Оиша онамиз розияллоҳу анҳодан ривоят қилади, У киши: «Мен ҳеч қачон Расулуллоҳ соллаллоҳу алайҳи васалламнинг авратларига қарамаганман», деб айтганлар. Бошқа бир ривоятда: «Мен Расулуллоҳ соллаллоҳу алайҳи васалламнинг авратларини ҳеч қачон кўрмаганман», деб айтдилар. Мана бу нарсаларнинг барчаси у Зотнинг ҳаёлари жуда кучли, виқорлари комил бўлганидан ва ўзларини тўла-тўкис сатр қилганликларидан даракдир. Шайх Али Қорий ва Шайх Муҳаммад ибн Қосим Жасуснинг «Шамойил»га ёзган шарҳларида Абу Солиҳнинг Ибн Аббос розияллоҳу анҳудан қилган ривояти қуйидагича келтирилади: «Оиша розияллоҳу анҳо: «Расулуллоҳ соллаллоҳу алайҳи васаллам аёлларининг бирортасига бошларини ёпмасдан, кийимларини устиларидан ташлаб олмасдан кирмас эдилар. Мен Расулуллоҳ билан бир-биримизнинг авратимизни кўрган эмасмиз». Баззор ибн Аббос розияллоҳу анҳумодан ривоят қилади. У киши: «Расулуллоҳ соллаллоҳу алайҳи васаллам ҳужранинг орқасида ғусл қилар эдилар. Бирор киши у Зотнинг авратларини кўрмаган», деб айтган. (Алиюл Қори «Шамойил»нинг шарҳида, бу ҳадиснинг иснодини саҳиҳ, деб айтган).


20:10 / 13.11.2017\nАнталия аэропортидан 12 километр масофада 2003 йилда очилган ва меҳмонларга стандарт хизматлардан ташқари Москвадаги Қизил майдонни ёдга солувчи манзарани таклиф қилувчи Wow Kremlin Palace меҳмонхонаси жойлашган.\n"Москва Кремлининг бутун улуғворлиги меҳр билан Ўртаер денгизи қирғоқларига кўчирилди. Дам олиш таътилини қуёш нур таратиб турган денгиз қирғоғидаги саройда ўтказмай, қаерда ўтказиш керак!", - дейилади меҳмонхона матбуот хизматида.\nСузиш ҳавзалари олдида муборак Василий ибодатхонаси ўрнатилган. Меҳмонхона ҳудудида Кремлга яқин бошқа ўхшашликларни, шунингдек, Катта театрнинг кичрайтирилган нусхасини ҳам кўриш мумкин.\nБундан ташқари, меҳмонлар учун хусусий соҳил, олти ресторан, SPA-марказ ва ёпиқ сузиш ҳавзаси мавжуд.\nКремль меҳмонхона Анталия


Нурота тумани ҳокимлиги расмий веб-сайти Саида Мирзиёева ўғил фарзандли бўлди. » Нурота тумани хокимиятининг расмий сайти\nНурота » Янгиликлар » Саида Мирзиёева ўғил фарзандли бўлди.\nМиллий масс-медиани қўллаб-қувватлаш ва ривожлантириш жамоат фонди Васийлик кенгаши раиси ўринбосари Саида Мирзиёева ўғил фарзанд кўргани ҳақида маълумот берди.\nБу ошкора жамият сари ташланган яна икки катта қадам бўлади. Келинг, буни биргаликда амалга оширамиз. -деб хабар қолдирган Саида Мирзиёева ўзининг телеграм каналида.\nКоронавирус оддий микроб ёхуд бактерия эмас, шуни\nСаида Мирзиёева Бутунжаҳон аёллар форумида


Рубрика: Бош саҳифа - Страница 2 - Ishonch.uz\nҲар тилни билув эмди бани одама жондур, Тил воситаи робитаи оламиёндур. Ғайри тилини саъй қилинг билгали ёшлар – Ким илму ҳунарлар ривожи ондин аёндур. Бу мисраларни бундан бир...\nДемократиями ёки маҳдудлик?\nЎзбек тилининг расмана давлат тилига айланишига нима халақит бермоқда? 2021 йилнинг 27 апрель куни Олий Мажлис Қонунчилик палатаси ялпи мажлисида «Давлат тили ҳақида»ги қонун лойиҳасини...\nЖиззахда Космонавтика музейи очилди\nРоссия Федерацияси Давлат думасининг Мудофаа қўмитаси раиси Владимир Шаманов бошчилигидаги «Россия қаҳрамонлари ассоциацияси» Бутунроссия жамоат ташкилоти делегацияси Ўзбекистонга ташриф буюрди. Ташриф доирасида Жиззах вилояти Мирзачўл...\nёхуд коронавирус тарқалишига барҳам бериш қандай чораларга боғлиқ? «Икки нарса борки, одамлар унинг қадрига кўп ҳам етавермайдилар. Бири саломатлик бўлса, иккинчиси вақтдир». Бугун инсоният ушбу таълимотнинг...\nЕртўлада сув қувури\nёки «шошқалоқ» мурожаатгўй ҳамда «туя гўшти еган» муаммо Андижон шаҳрида яшовчи меҳнат фахрийси Маҳмуджон Ҳожиматовнинг, неча йилдирки, бир оёғи давлат идораларида. Бир кўрган – таниш,...\nёхуд баъзи нохолис ҳакамлар, савиясиз мураббийлар ва найрангбоз мутасаддилар ҳамда жабрдийда мухлислар ҳақида Бугунги ўзбек футболи муаммолари ҳақида жуда кўп гапириш мумкин. Жумладан, нохолис ҳакамлар,...\nКитобдан қўлингни торт, саводсиз!\nШу десангиз, менда ҳам айрим кишиларда учрайдиган «сурункали», аммо юқумсиз бир «касаллик» бор. Қачонки, китоблардаги имловий ва сўз тузилишидаги ёки ноширлик билан боғлиқ хато-камчиликларга...\n123...5 Тўлиқ саҳифалар\nҚўл жанги бўйича Жаҳон чемпионатида анъана бузилди, Янги Ўзбекистон ёшлари дунёда тенгсиз!\nШу йилнинг 4-7 июнь кунлари Тошкентда қўл жанги бўйича...\nОдамлар бор мангуликка тирикдир\nБу ёруғ дунёда инсондан қилган ишлари, оқил фарзандлар, яхши...\nёхуд оромга муҳтож оромгоҳлар «Ishonch» назарида Май ойи болалар оромгоҳларида...


S&P ва Fitch рейтинг агентликлари Буюк Британиянинг рейтингини пасайтиришди\n08:04 / 28.06.2016\nStandard&Poor's (S&P) ва Fitch халқаро рейтинг агентликлари Буюк Британиянинг миллий ва хорижий валютадаги узоқ муддатли кредит рейтингини пасайтирдилар. Бу ҳақда агентликлар матбуот-бёнотида айтилган.\nS&P Буюк Британиянинг бу рейтингини энг юқори "ААА" кўрсаткичидан салбий прогнозли "АА" кўрсаткичига ўзгартирди.\nFitch, ўз навбатида, рейтингларни "АА+" дан салбий прогнозли "АА"гача пасайтирди.\n"Рейтингнинг пасайтирилиши Буюк Британия Европа Иттифоқидан чиқадиган бўлса, бу мамлакат иқтисодиётига умумий ҳолда ҳамда мамлакатнинг ЯИМ ўсиши ва бюджет балансига салбий таъсир қилиши мумкинлиги ҳақидаги фикримизни акс эттиради", деб айтмоқдалар S&P таҳлилчилари.\nРейтинг бўйича салбий прогноз мамлакатнинг иқтисодий хатарлари ҳамда Буюк Британия миллий валютаси – фунт стерлингнинг захира валютаси сифатидаги ролини намойиш қилади.\nFitch таҳлилчилари фикрича, референдум атрофидаги мавҳумлик мамлакатнинг ЯИМ ўсишининг қисқа муддатли истиқболда секинлашишига олиб келиши мумкин. Fitch Британия ЯИМ ўсишини 2016 йилда аввалги 1,9 фоиздан 1,6 фоизгача, 2017-2018 йилларда эса 2 фоиздан 0,9 фоизгача пасайтирди.


ЎзА - Ҳарбийларнинг оилалари байрам сайлида\n04.09.2018 15:03 Чоп этиш версияси\nТадбир иштирокчилари спортнинг шахмат-шашка, арқон тортиш, стол тенниси, мини-футбол, волейбол, бадминтон каби турлари бўйича беллашувларни томоша қилди. Мусобақа ғолибларига эсдалик совғалари ва фахрий ёрлиқлар топширилди.\nБолалар учун кўнгилочар ўйинлар, саҳна кўринишлари ва томошалар, вазирлик марказий аппаратининг таркибий бўлинмалари ўртасида миллий таомлар тайёрлаш бўйича танлов, қурол-аслаҳа кўргазмаси ҳамда озиқ-овқат ярмаркаси ҳам ташкил этилди.\nҚуролли Кучлар академияси курсантлари томонидан қўл жанги санъати элементлари билан чиқишлар, Мудофаа вазирлиги марказий ҳарбий оркестри жамоаси ҳамда Қуролли Кучлар Марказий ашула ва рақс ансамбли хонандалари томонидан ижро этилган куй-қўшиқлар барчага кўтаринки кайфият бағишлади.\nТадбирда “АрМИ-2018“ IV халқаро армия ўйинларида қатнашган Мудофаа вазирлиги Марказий хизмат итлари питомниги ҳарбий хизматчиси Шокир Жўраев “Гита” лақабли хизмат ити билан ўз маҳоратини намойиш этди.\nБу каби тадбирлар Тошкент, Марказий, Шарқий, Шимоли-ғарбий ва Жануби-ғарбий махсус ҳарбий округларида ҳам кенг кўламда ўтказилди.


Тошкентда XXXIV-Плеханов ўқишлари бўлиб ўтди - IF\nТошкентда XXXIV-Плеханов ўқишлари бўлиб ўтди\nЖорий йилнинг 2 февраль куни Плеханов номидаги Россия Иқтисодиёт университетининг Тошкент филиалида XXXIV-халқаро Плеханов ўқишлари бўлиб ўтди. Конференциянинг ташкилий қўмитаси аъзолари Г.В.Плеханов номидаги Россия иқтисодиёт университети ректори Лобанов И.В, ва проректор Минашкин В.Глар ҳам анжуманда қатнашишди.\nФилиалда йиллик Плеханов ўқишларининг сайёр учрашувлари анъанавий тарзда 1997 йилдан буён ўтказиб келиниб, ўзининг илғор педагогик ва рақамли технологиялари, илм-фан ва олий таълим сўнгги ютуқларини ўқув жараёнига барқарор интеграциялашуви туфайли Ўзбекистондаги таълим хизматлари соҳасида ҳам мустаҳкам ўрин эгаллади.\nҲозирги илмий-амалий конференциянинг мақсади – рақамлаштириш давридаги замонавий реалликдан келиб чиққан ҳолда миллий иқтисодиётни ривожлантиришнинг илмий, услубий ва амалий масалаларини муҳокама қилиш; пандемия шароитида ижтимоий сиёсат ва ёшларни қўллаб-қувватлаш орқали таълим ресурсларини модернизация қилишнинг замонавий инновацион ёндашувлар ва йўлларини аниқлашдан иборат.\nАнжуманда "Иқтисодиётни рақамлаштириш. Таълимни ривожлантириш учун янги векторлар"; "Ижтимоий сиёсат. Меҳнат, иқтисодиётда инсон омили"; "Ёшлар: кадрларга бўлган талаб ва сифатни яхшилаш"; "Рақобатбардошлик ва инновацион сиёсат, молиявий институтлар"; "Халқаро бизнес. Тадбиркорлик ва ишбилармонлик муҳитини ривожлантириш" каби мавзуларда муҳокамалар бўлди.\nИлмий-амалий конференцияда таниқли олим ва мутахассислар: маҳаллий ва хорижий университетлар ректорлари, Россия Федерацияси ва хорижий мамлакатларнинг дипломатик корпуси вакиллари, экспертлар ва ёш олимлар, тадқиқотчилар, докторантлар ва бизнес вакиллари, шунингдек, “Ижтимоий фикр” республика жамоатчилик фикрини ўрганиш Маркази раҳбарияти ҳам иштирок этишди.\n2021-йилнинг "Ёшларни қўллаб-қувватлаш ва аҳоли саломатлигини мустаҳкамлаш йили" деб эълон қилиниши ҳам бевосита анжуманнинг асосий мақсадларидан бири бўлган - ёш интелектуал элитани шакллантириш ғояси билан уйғундир.\nКонференция бошлангунига қадар иштирокчиларнинг , шу жумладан ёш олимларнинг маърузалар тўплами илмий ҳамжамият ва иқтисодий фан томонидан тан олинган етакчи олимларнинг тадқиқот материаллари асосида электрон шаклда кўриб чиқилди.\nАнжуман якунида қабул қилинган қарорлар ва тавсиялар олий таълимни ривожлантириш, илм-фан соҳасидаги ислоҳотларни ва интеграция жараёнларини чуқурлаштириш масқсадида турли давлатлар университетларини бирлаштириш учун амалий асос бўлиб хизмат қилади.


30 октябр 2020, Тошкент вақти: 13:19\nИнсон ҳуқуқлари бўйича Ўзбекистон Республикаси Миллий маркази Андижонда ички ишлар ходимлари томонидан 30 май куни 32 ёшли А. Абдукаримов қийноққа солинганини “қатъий қоралайди”. Бу ҳақда марказ матбуот хизмати 15 июнда маълум қилди.\n“Марҳумнинг оила аъзоларига чуқур ҳамдардлик билдирамиз. Масъул вазирлик ва ташкилотлардан келажакда жиноятчиликнинг олдини олиш бўйича аниқ чоралар кўрилишини талаб қиламиз”, - дейилади расмий баёнотда.\nТаъкидланишича, А. Абдукаримов қийноққа солингани ортидан ўлгани тўғрисидаги хабарлар интернетда тарқалиши биланоқ, Инсон ҳуқуқлари бўйича Ўзбекистон Республикаси Миллий маркази Бош прокурор Н.Т. Йўлдошевга, Ички ишлар вазири П.Р. Бобожоновга расмий хат билан мурожаат қилган.\n“Инсон ҳуқуқлари бўйича Ўзбекистон Республикаси Миллий маркази томонидан Андижон шаҳрида содир бўлган мазкур ҳолат қатъий назоратга олинган. Биз адолат тўлиқ қарор топишини, бундай фожиалар бошқа такрорланмаслигини таъминлаш учун барча имкониятларимизни ишга соламиз”, - дейилади баёнотда.\nАввалроқ Бош прокуратура ва кейинроқ Ички ишлар вазирлиги Андижонда бу воқеа ортидан ички ишларнинг уч ходими қамоққа олингани, беш ходим ишдан бўшатилгани ва 19 ходимга интизомий жазо берилганини билдирган.\nОзодлик радиоси 13 июнь куни шу йилнинг 30 майида Андижон шаҳар ИИБсининг 4-бўлимидан қийноқ белгилари билан кома ҳолатида касалхонага ётқизилган 32 ёшли А.Абдукаримов 11 июнь куни ҳаётдан кўз юмгани тўғрисидаги маълумот ижтимоий тармоқларда пайдо бўлгани ҳақида хабар берган эди.


“Динамо” – “Пахтакор” учрашувидан кейин дастлаб меҳмонлар мураббийи Шота Арвеладзе ўйин борасидаги фикрлари билан ўртоқлашди.\n- Терма жамоадаги ўйинлардан кейин футболчиларнинг яна жамоа ўйинига мослашиши қийин кечади. Шунга қарамай, футболчиларимизга раҳмат, бугун ўзларини яхши кўрсатишди. Биринчи бўлимда “Динамо” яхши ўйнади, ҳисобни очди, аммо бўлим якунида иккита гол уришимиз жамоамиз натижасига катта таъсир қилди. Иккинчи бўлимда захирадаги футболчиларнинг туширилиши ўйинимизни янада кучайтирди ва 4:1 ҳисобда ғалаба қозондик. Жамоамизда маҳорат юқорилиги ва ўйин жаҳатдан устун эканлигимиз кўринди.\n- Чемпионликдан кейин жамоани руҳлантириш қийин кечмаяптими?\n- Бу профессионализм. Ахир, футболчиларимиз чемпион бўлишганидан кейин ҳам ойлик маошлар ва мукофот пулларини олишда давом этишади. Чемпионатни, рақибларни ва мухлисларни ҳурмат қилишимиз шарт. Бугун жамоамизнинг чиройли ўйини барча мухлисларни қувонтирди, деб ўйлайман. Самарқандда ҳам мухлислар чиройли ўйинни олқишлашди.\n- Биринчи давра ва иккинчи даврадаги “Динамо” орасида қандай фарқ кўринди?\n- Бугунги ва Тошкентдаги “Динамо”га қарши ўйинларимизни эслайдиган бўлсак, биринчи даврадаги “Динамо”да ишонч юқори эди, биз уларни қийинчилик билан мағлуб эта олгандик. Бугун биринчи бўлим якунида иккита гол уришимиз вазифамизни осонлаштирди. Бугунги “Динамо”га бу ўйингача бўлган кетма-кет муваффақиятсизликлар таъсир қилмоқда, деб ўйлайман. Умуман олганда эса, “Динамо”ни курашувчан ва жанговар жамоа деб биламан. “Динамо” кейинги 4 та турда очколар олиб, лигада қолишини тилаб қоламан.\nЎқилди (марта): 514. Киритилган сана: 2019-10-20 00:00:00.\nDinamo-Surxon-5-0. Liga Kubogi 2019. Nizom Norov\nХакимхон Аъламхонов сентябрь 2016


Форум » Дилимизда Ислом » Ислом » Учталоқ қилган кишига хотинини ҳалоллаб бериш\nУчталоқ қилган кишига хотинини ҳалоллаб бериш\nMohigul77 Дата: Пайшанба, 11.03.2010, 23:12 | Сообщение # 1\nТаҳлил – учталоқ қилган кишига хотинини ҳалоллаб бериш мақсадида, унинг хотинини никоҳига олиб, сўнг талоқ қилиш. Ибн Масъуд розийаллоҳу анҳу айтганлар: «Расулуллоҳ соллаллоҳу алайҳи васаллам ҳалол қилувчини ҳам, ҳалол қилдирувчини ҳам лаънатладилар» (Термизий ривояти).\nИмом Термизий айтадилар: «Аҳли илм наздида ушбу ҳадисга амал қилинади. Умар ибн Хаттоб, Усмон ибн Аффон, Абдуллоҳ ибн Умарлар шулар жумласидандир. Шунингдек, фуқаҳо тобеъинлар ҳам шу сўзни айтганлар».\nУқба ибн Омир розийаллоҳу анҳу ривоят қиладилар: «Расулуллоҳ соллаллоҳу алайҳи васаллам: «Сизларга аҳмоқ ижарачи ҳақида хабар берайми?» деб сўраган эдилар. «Ҳа, ё Расулуллоҳ» дейишди. У зот соллаллоҳу алайҳи васаллам: «У ҳалол қилувчидир. Аллоҳ ҳалол қилувчини ҳам, ҳалол қилдирувчини ҳам лаънатлаган», дедилар (Ибн Можа ривояти).\nИбн Аббос розийаллоҳу анҳумо айтадилар: «Расулуллоҳ соллаллоҳу алайҳи васалламдан ҳалол қилувчи ҳақида сўрашди. У зот: «Йўқ, фақат рағбат-хоҳиш билан қилинган никоҳ жоиз. Алдов-ҳийла никоҳи жоиз эмас. Аллоҳ азза ва жалланинг китобини истеҳзо қилиш мумкин эмас. Токи асалдонидан тотиб кўрсин», дедилар (Абу Исҳоқ Жузжоний ривояти).\nБир киши Ибн Умардан: «Бир киши хотинини учталоқ қилди. Бир биродари у билан маслаҳатлашмасдан, ҳалоллаб бериш мақсадида унинг хотинига уйланди. Энди биринчисига ҳалол бўладими?» деб сўраган эди, у: «Йўқ. Фақат рағбат-хоҳиш билан қилинган никоҳ жоиз. Биз Расулуллоҳ соллаллоҳу алайҳи васаллам даврида бу ишни фоҳишабозлик деб ҳисоблардик», дедилар (Ҳоким ривояти).\nАсрам ва Ибн Мунзирлар ривоят қилишларича, Умар ибн Хаттоб розийаллоҳу анҳу: «Ҳалол қилувчи ва ҳалол қилдирувчини ҳузуримга олиб келишса, иккаласини ҳам тошбўрон қилган бўлардим», деганлар.\nУмар ибн Хаттоб розийаллоҳу анҳудан аёлни эрига ҳалоллаб бериш ҳақида сўрашганида: «Бу иш фоҳишабозлик», деб жавоб берганлар.\nАбдуллоҳ ибн Шарик Омирий айтадилар: «Ибн Умар розийаллоҳу анҳумодан: «Бир киши амакисининг қизини (яъни, хотинини) талоқ қилиб, сўнг афсусланиб, хотинига рағбат билдирди. Бошқа биров у кишига ҳалоллаб бериш учун унга уйланмоқчи. Шу иш мумкинми? деб сўрашган эди, у зот: «Агар у ҳалоллаб бермоқчи эканини билса, гарчи йигирма йил ёки шунга яқин муддат яшаса-да, иккаласи ҳам зинокордир», дея жавоб бердилар.\nБир киши Ибн Аббос розийаллоҳу анҳумога: «Амакимнинг ўғли хотинини учталоқ қилиб, энди афсусланиб ўтирибди», деган эди, у зот: «Амакингни ўғли Раббига осийлик қилган эди, Рабби уни надомат чектириб қўйди. Шайтонга итоат қилган эди, шайтон унга (бу мушкул ҳолатдан) чиқар йўлни пайдо қилмади», деди. «Биронтаси унга хотинини никоҳлаб берса бўлмайдими?» деб сўраган эди, «Ким Аллоҳни алдамоқчи бўлса, ўзини алдаб қўяди», дея жавоб бердилар.\nИброҳим Нахаъий айтганлар: «Биринчи эр ва ёки иккинчи эр ва ё аёл – учовидан биронтасининг нияти ҳалоллаб бериш бўлса, иккинчисининг никоҳи ботил бўлади ва биринчисига ҳалол бўлмайди».\nҲасан Басрий: «Агар учовидан биронтаси ҳалоллашни истаса, (никоҳни) фосид қилган – бузган бўлади», деганлар.\nТобеъинларнинг имоми Саид ибн Мусаййаб: «Аввалги эрига ҳалоллаб бериш мақсадида бирон хотинга уйланган кишининг никоҳи ҳалол эмас», деганлар.\nМолик ибн Анас, Лайс ибн Саид, Суфён Саврий, Имом Аҳмадлар ҳам шу гапни айтганлар.\nИсмоил ибн Саид айтади: «Имом Аҳмаддан: «Бир киши аёлга аввалги эрига ҳалол қилиб бериш мақсадида уйланмоқчи. Бироқ аёл бундан бехабар. Шу иш жоизми?» деб сўраган эдим, у зот: «У ҳалол қилувчидир. Агар бу билан ҳалоллаб беришни хоҳлар экан, у малъундир», дедилар».\nИмом Шофеъий мазҳабларига биноан, агар никоҳ вақтида ҳалоллаб бериш шарт қилинса, никоҳ ботил бўлади.\nАллоҳ таолодан бизларни Ўзи рози бўлган ишларга муваффақ айлашини, гуноҳ ишлардан йироқ қилишини сўраймиз. Албатта, У саховатли, марҳаматли, мағфиратли ва раҳмли зотдир.


"Хорижий мамлакатларда банк иши" китоби, Е.Т. Қодиров\nХорижий мамлакатларда банк иши\nМазкур ўқув қўлланма кадрлар тайёрлаш бўйича Давлат таълим стандарти ва «Хорижий давлатларда банк иши» фанининг ўқув дастури асосида яратилган.\nЎқув қўлланмада «Хорижий мамлакатларда банк иши» курсида асосий база бўлиб ҳисобланган йирик ва саноати ривожланган давлатлар банк тизимининг тузилиши, ривожланиши, глобал трансмиллий банкларнинг пайдо бўлиш сабаблари, таркибий тузилишидаги ўзига хос томонлар, амалга ошираётган банк операцияларининг турлари, банк иши фаолияти, тўлов тизими ва назоратининг тартибга солиниши, банк ишининг барқарор ривожланиши бўйича давлат сиёсати, банк тизимидаги миллий ислоҳотлар, халқаро молиявий ва иқтисодий инқироз таъсирида юзага келган халқаро ва миллий муаммолар ва уларни юмшатиш борасида йигирмата (О20) саноати ривожланган давлат раҳбарларининг Вашингтон ва Лондон Саммитида ишлаб чиқилган чора-тадбирлари ҳамда алоҳида давлатларда инқирозга қарши курашишда ишлаб чиқилган Давлат дастурларининг иқтисодий ва молиявий самараларини ёритишга ҳаракат килинган.\nШунингдек, ўкув қўлланмада фоизсиз банк тизимига асосланган Ислом банкларининг фаолияти, афзаллиги ва ўзига хос томонлари очиб берилган. Шу билан бир қаторда ЕвроОсиё Иқтисодий Ҳамжамияти (ЕврАзЭС) аъзо давлатларидан бири бўлган Россия Федерацияси банк ва тўлов тизими ҳам атрофлича таҳлил қилинган.\nЎқув қўлланма иқтисод йўналишида таҳсил олаётган талабалар, магистрлар, аспирантлар ва халқаро валюта-кредит муносабатлари соҳаси мутахассисларига мўлжалланган.


Samsung ҳамёнбоп Galaxy A туркумида тўртта моделини тақдим этди – иккитаси 5G-смартфон! - Terabayt.Uz\nSamsung ҳамёнбоп Galaxy A туркумида тўртта моделини тақдим этди – иккитаси 5G-смартфон!\nЖанубий кореялик техногигант кейинги кунларда ўрта нархли тўртта смартфонини ортиқча шов-шувларсиз намойиш қилди. Аниқроғи – булардан учтаси аввалроқ чиққан моделларнинг бошқача – глобал ҳамда 5G-версиялари, биттаси том маънода янги телефондир.\nSamsung март ойида Япония бозорига мўлжалланган Galaxy A41 смартфонини намойиш қилган эди. Энди эса компания унинг глобал версиясини тақдим этди ва у фақат бош камера дизайнига кўра японча вариантидан фарқланади:\nГлобал талқиндаги Galaxy A41 ҳам 6.1 дюймлик Infinity-U Super AMOLED-дисплейга эга, томонлари ўзаро 20:9 нисбатли экран тасвир аниқлиги Full HD+ форматида. Смартфон Helio P65 процессори базасида, 4/64 ГБлик хотира билан ишлайди, 3500 мА/соатлик аккумулятори 15 ваттлик асосда тезкор қувватланади. Android 10 тизимли бу қурилмани Европада май ойидан, 300 евро эвазига олиш мумкин бўлади.\nSamsung яна иккита – Galaxy A51 ҳамда Galaxy A71 смартфонларининг 5G-версияларини ҳам намойиш этди. Уларнинг ҳар иккаласига бешинчи авлод уяли алоқа тармоғини қўллоқчи Exynos 980 процессори ўрнатилган. 8 нанометрлик технологик жараёнга асосланган мазкур чипсет иккита Cortex-A77 ҳамда олтита Cortex-A55 ядроларини, Mali G76 видеочипини ҳамда 2.55 Гбит/сониягача тезликда маълумот алмашувчи 5G-модемни ўз ичига олган.\nGalaxy A51 5G ҳамда Galaxy A71 5G моделларининг бошқа хусусиятлари уларнинг 4G-версиялари билан бир хил. Ушбу икки смартфон ёзда сотувга чиқади; Galaxy A51 5G нархи 500 доллар бўлса, Galaxy A71 5G учун 600 сўрашяпти.\nЎҚИНГ: Ўта қиммат Galaxy S20 Ultra’дан буни ҳеч ким кутмаган эди!\nSamsung намойиш этган янги смартфон эса Galaxy A21 модели бўлиб, у 6,5 дюймлик Infinity-O дисплейга эга. Экран HD+ форматидаги тасвир аниқлигига эга; унинг юқори чап бурчагида 13 мегапикселлик олд камера учун тирқиш очилган.\nSamsung Galaxy A21 аппарат таъминоти асосини MediaTek Helio P35 процессори ташкил этади, 3/32 гигабайтлик тезкор/доимий хотирага эга, яна 512 ГБгача ҳажмли microSD қўйса бўлади. Аккумулятор ток сиғими 4000 мА/соатлик у 15 ваттлик технология бўйича тезкор қувватлана олади.\nСмартфоннинг квадрокамерасида асосий модул 16 МПлик, 8 МПлик иккинчиси кенг бурчакли объективга эга; макросъёмка ва саҳна чуқурлиги сенсорлари эса 2 мегапикселлик. Бармоқ изи сканери ҳам орқа панелда жойлашган. One UI 2.0 график қобиғи остидаги Android 10 операцион тизимига эга Samsung Galaxy A21 ҳам ёзда, 249 долларлик нарх билан сотила бошлайди.\nЎҚИНГ: Ўрта нархли энг зўр смартфонлар (AnTuTu глобал рейтинги, 2020 йил март)\n#Samsung #Android смартфон # 5G смартфон #5G-смартфони #Samsung Galaxy A71 #Samsung Galaxy A51 #Samsung Galaxy A21 #Samsung Galaxy A41 #Samsung Galaxy A71 5G #Samsung Galaxy A51 5G


01:48 27 Сентябр 2020\n10:19 07.02.2020 (Янгиланган 10:37 07.02.2020) Ҳавола олиш\nБугунги кунда Ўзбекистонда ташкил қилинган карантин марказида 724 нафар фуқаро тиббий кузатувда бўлиб турибди.\nТОШКЕНТ, 7 фев - Sputnik. Бугунги кунда Ўзбекистонда 724 нафар фуқаро тиббий кузатувда, деб хабар қилмоқда Санитария-эпидемиологик осойишталик агентлиги қошида тузилган коронавирусга қарши кураш марказий штаби.\n“Хитойдан келган 724 фуқаро тиббий кузатувда, 2200га яқин кишида кузатув якунланди”, - дейилган марказий штаб хабарида.\nШунингдек, Ҳукумат комиссияси қарори билан жорий йилнинг 4-6 февраль кунлари Ўзбекистонга Хитой Халқ Республикасининг Пекин шаҳридан 2 та ҳамда Ухань провинциясидан 1 та чартер рейслар орқали жами 584 нафар фуқароларимиз олиб келинди. Фуқароларнинг барчаси Жаҳон соғлиқни сақлаш ташкилоти тавсиясига кўра махсус тайёрланган муассасаларга жойлаштирилди ва 14 кун муддат давомида (касалликнинг яширин даври давомида) тиббий назоратга олинди. Фуқаролар учун махсус тайёрланган муассасаларда барча зарурий шароитлар яратилган, дейилган хабарда.\nУндан ташқари, эпидемия эълон қилинмасдан олдин Хитойдан Ўзбекистонга келган 2912 нафар фуқаролар ҳам қўшимча кўрикдан ўтказилган, лекин улар орасида коронавирус инфекцияси белгилари аниқланмаган.\n“Ички ишлар вазирлиги томонидан тақдим этилган Хитой Халқ Республикасидан келган фуқаролар рўйхати асосида 2912 нафар фуқароларимиз тиббий кўрикдан ўтказилди. Шулардан 2188 нафарида касалликни яширин даври (14 кун) якунлангани ва тиббий кўрик давомида ҳеч қандай коронавирус инфекцияси белгилари аниқланмаганлиги боис тиббий кузатув ишлари якунланди”, - дейилган хабарда.